Дин ва дунё: Диндорларга мўлжалланган танишув иловалари қандай ишлайди? - BBC News O'zbek\nДин ва дунё: Диндорларга мўлжалланган танишув иловалари қандай ишлайди?\nАнастасия Анисимова Би-би-си учун\nДейтинг хизматлари борган сари маълум тоифадаги инсонлар учун мослашиб бормоқда. Мисол учун, президент Трамп тарафдорлари, соқолли эркаклар, Микки Маус мухлислари учун алоҳида виртуал танишув платформалари ишлаб чиқилган.\nБу борада эътиқодли инсонлар ҳам эътибордан четда қолмаган. Экспертлар бундай платформаларнинг келажакда гуллаб-яшнашини башорат қилмоқда.\n«Глобаллашув жадаллашаётганига қарамай, одамлар ўзига ўхшаш танишларни излаб топишга интилмоқда,» дейди рақамли технологиялар соҳасига алоқадор ишбилармон Арик Ахвердян.\n«Кўп ҳолларда, бу миграция билан боғлиқ - бегона ерга кўчиб борган инсон ўзига яқин бўлганларни топишни истайди.»\nМусулмонларга мўлжалланган ва энг кўп баҳсларга сабаб бўлган танишув иловалари - булар Muzmatch ва Minder.\nMuzmatch хизмати «ҳалол танишувлар» шиори тиркалган рекламалар билан одамлар эътиборини ўзига қарата олган. Рекламалар бундан ярим йил бурун Буюк Британиядаги жамоат транспортларига жойлаштира бошланган.\nЎтказиб юборингInstagram пост муаллиф abi78_\nОхири Instagram пост муаллиф abi78_\nИлова ишлаб чиқарувчилари унинг учрашувлар ёки бир кечага жуфт топиш учун мўлжалланмаганини таъкидлайди. Асосий мақсад - фойдаланувчиларга турмуш ўртоқ излашда ёрдам бериш.\n"Диний дейтинг ҳақиқатан жиддий мавзу. Сен бир неча ой кўнгилхушлик қилиш учун ўз диндошларинг орасидан жуфт қидирмайсан. Агар турмуш қуриб, болалар орттиришни истасанг, шундагина диний танишув хизматлари мижозига айланасан," дея ҳисоблайди Медиамир компанияси собиқ бош директори Михаил Гуревич.\nSingle Muslim мусулмонлар орасида энг жиддий танишув иловаси саналади. Иловада рўйхатдан ўтиш пайтида фойдаланувчи қачон никоҳ ўқитишга тайёр экани, ҳозирда қандай шароитда ва ким билан яшаётганини кўрсатиши шарт. Шунингдек, ўзига жуфт излаётган фойдаланувчининг ота-онаси, ака-укаси ва опа-синглиси ҳам рўйхатдан ўтиши мумкин.\nАёллар эса ҳижоб ёки ниқобда юриши, соқолли эркакларга нисбатан муносабатини кўрсатиши лозим.\nМусулмонларга мўлжалланган барча диний дейтинг иловаларида мазҳаб - сунний ёки шиа - ва, шунингдек, ҳалол овқатланишга амал қилиши ҳамда намоз ўқиш-ўқимаслиги кўрсатилиши талаб этилади.\nMuzmatch иловасида ойига $5 тўлаб, 100 баллик тизим асосида диндорлик даражасини белгилаш имкони мавжуд.\nИлова асосчиси Шаҳзод Юнас бутун дунёда 400 миллион ёлғиз мусулмон борлигини айтади.\nДиний дейтинг иловалари борасида мусулмонларнинг фикри қандай?\nИлдар Аляутдинов, Москва Мусулмонлар диний бошқармаси раиси:\nМен бундай иловаларга ижобий қарайман.\nОдамлар танишиши мумкин бўлган виртуал жойлар бугун у қадар кўп эмас. Шу сабабдан ҳам иловалар масаланинг ечими бўлиши мумкин.\nБундай иловалардан фойдаланмоқчи бўлганларга нима тавсиялар беришим мумкин?\nФото муаллифлик ҳуқуқи Ильдар Аляутдинов\nImage caption Илдар Аляутдинов, Москва Мусулмонлар диний бошқармаси раиси\nБиринчидан, бўлажак умр йўлдошингизнинг сиз учун энг муҳим сифатларини англаб олинг. Фойдаланувчининг анкетаси бунда сизга анча қўл келиши мумкин. Ундаги маълумотларга эътибор қаратинг - никоҳга муносабати, сунний ёки шиа экани, диндорлик даражаси. Эр ва хотиннинг бир диний оқимда бўлиши ўта муҳим.\nТанишган инсонингиз билан учрашишдан аввал унга ўзингиз учун энг муҳим саволларни бериб кўринг. Унинг жавобларидан бу сиз истаган инсон ёки йўқлиги маълум бўлади.\nУчрашувдан сўнг сиз танловда адашганингизни ҳис этсангиз, хафа бўлишга шошилманг. Дин бир неча бор учрашувга чиқишни қораламайди.\nАммо учрашув жамоат жойларида ёки қариндошлар кузатуви остида кечиши керак.\nАлбатта, ёзишмаларда ахлоқ қоидаларига риоя қилмоқ зарур. Аёллар фақат юзлари ва бармоқлари акс этган суратларнигина очиқлаши мумкин. Муҳокама мавзулари ҳам ислом талаблари доирасида бўлиши шарт.\nБу ерда гап фақат диний эмас, балки диний-этник дейтинг хизматлари ҳақида ҳам кетмоқда.\nЯҳудийлар орасида энг оммабоп илова - бу JSwipe.\nУшбу иловада, бошқа ўхшаш хизматлардан фарқли ўлароқ, диний рамзларга кўп дуч келиш мумкин.\nМасалан, сиз сурат остидаги «ёқди» тугмасини боссангиз, экранда мовий рангдаги Довуд юлдузи стикери пайдо бўлади. «Ёқмади» тугмасини босганда ҳам, худди шу юлдуз кўринади, аммо бу сафар қизил рангда.\nАгар илова сизга мос фойдаланувчини аниқласа, экранда яҳудий тўйлари рамзларидан бири пайдо бўлади - "Мазл Тов!" шиори туширилган цинган идиш.\nФото муаллифлик ҳуқуқи Jswipe\nJSwipe'да пуллик аккаунтга кенг имкониятлар берилган. Ойига $30 тўлаб, сизнинг профилингизга ташриф буюрган фойдаланувчиларни аноним тарзда кузатишингиз, фойдаланувчилар сизнинг айнан қайси суратларингизни томоша қилаётганидан бохабар бўлишингиз мумкин. Шунингдек, «ота-оналар тўлови» хизмати ҳам тақдим этилган - сиз ота-онангизга пуллик аккаунт учун ҳақ тўлаш ҳаволасини электрон почта орқали юборишингиз мумкин.\nJSwipe'да динга кучли эътибор бериш шарт эмас. Рўйхатдан ўтиш пайти яҳудийликка нисбатан муносабатингизни олти мезондан бири орқали ифода этишингиз кифоя - эътиқоди ўта мустаҳкам, консерватив, анъаначи, ислоҳотчи, шунчаки яҳудий ва яҳудийликка қизиқади.\nМатбуот бундай хизматлар мижозларининг катта қисми яҳудий эмаслиги ҳақида кўп бор ёзган. Аксарият одамлар яҳудийларни ишбилармон, яхши таълим кўрган ва оиласига ғамхўр, дея билганидан бу каби хизматларга мурожаат қилиши айтилади.\nСви Бихман, раввин:\nМазкур ғоянинг ўз ижобий ва салбий томонлари мавжуд.\nБир томондан дин танишувларни қўллаб-қувватлайди. Танишув ҳаётимизнинг энг ажралмас жиҳатидир.\nФото муаллифлик ҳуқуқи Цви Бихман\nБошқа томондан аралашиб кетиш - энг жиддий муаммо. Яҳудийлар жамоати жуда ёпиқ бўлиб, бунинг шарофати билан биз, ҳар қандай таъқибларга қарамай, уч минг йилдан буён яшаб келмоқдамиз.\nИлованинг барча фойдаланувчилари яҳудий эканини қандай билиш мумкин?\nБизда бунга жуда жиддий қаралади. Масалан, мен яҳудийман. Мен кўп йиллар раввин бўлиб хизмат қилганимга қарамай, Москвада қайта турмуш қуришга қарор қилганимда, раввинатдагилар яҳудий эканимни исботлаш учун бир дунё ҳужжат сўраганлар. Қоғозларни ўта синчковлик билан текшириб чиққанлар.\nИловада бундай текширув йўлга қўйилмаган.\nМен ёшларга фақат яҳудийлар йиғиладиган маросимларда танишишни маслаҳат берган бўлар эдим. Ундай жойларда адашиш эҳтимоли жуда кам.\nМусулмонлар ва яҳудийлардан фарқли ўлароқ насронийлар учун қулай танишув хизматлари ишлаб чиқилмаган.\nАҚШда машҳур Christian Mingle иловасидан эса МДҲ ҳудуди фойдаланишнинг имкони йўқ.\nАммо Россия ва Украинада бундай иловаларни яратишга уринишлар давом этмоқда.\n2018 йилда украиналиклар Собиқ Иттифоқ ҳудудида биринчи насроний танишув хизмати сифатида тарғиб этилган Eden иловасини ишлаб чиққанлар.\nБугунги кунда илова 20 мингдан зиёд фойдаланувчига эга. Унда ҳам, мусулмон танишув хизматлари сингари, фойдаланувчилар католик, православ ва протестант оқимларидан бирини танлаши лозим.\n«Насроний оқимлар бир-биридан фарқ қилади ва турли йўналишдаги одамлар ўзаро мулоқот қилишда қийналиши мумкин,» сўзлайди Eden иловаси раҳбари Александр Вовк Би-би-си Рус Хизмати билан суҳбатда.\nБундан уч йил муқаддам москвалик дастурчи Дмитрий Акишин православлар учун танишув иловасини яратишга уринган. У Ромашка, деб аталади. Аввалига, Ромашка илова кўринишида ишлаган, сўнг Telegram'га канал сифатида кўчган. Бироқ Telegram'нинг блокланиши ортидан ICQ платформасига ўтиб, ҳали ҳам ўша ерда хизмат кўрсатиб келмоқда.\nФото муаллифлик ҳуқуқи Romashka\nХизматда руҳонийдан маслаҳатлар ҳам олиш мумкин.\nРомашка'да фойдаланувчиларнинг ўзаро бекорчи чақчақлашиши тақиқланган ва ёзишмалар қатъий назорат остига олинган. Ҳозирда, иловада 180 фойдаланувчи рўйхатдан ўтган ва уларнинг атиги 20 нафари фаол суҳбатлар олиб боради.\nЭкспертлар насронийлар учун яратилажак иловаларнинг истиқболи порлоқ эканини айтади.\n"Ибодатга доимий қатновчи православлар учун черковлар қошида танишув бурчаклари ташкил этилган. Йилда бир марта черковга борадиган «православлар» эса жуфтининг диндорлигига эътибор қаратмайди ва улар дунёвий руҳдаги сайтларда танишадилар," таъкидлайди Россия Фанлар Академияси ҳузуридаги Европа Институтининг дин ва жамият муаммоларини ўрганиш бўйича Маркази раҳбари Роман Лункин.\n«Ўзини православ ҳисобловчи одамлар, аксар ҳолларда, насроний бўлган, аммо дунёвий қарашларга эга умр йўлдош излайди. Улар динга муккасидан кетганлардан, ҳатто, чўчийдилар ҳам.»\nКонстантин Пархоменко, Троитский Измайлов собори протоиерейси:\nЎзим бундай иловалардан ҳеч фойдаланмаганман, лекин уларнинг салбий жиҳатини мутлақо кўрмайман. Қайтанга, бу ғояни дастаклайман.\nИлова орқали жуфт излашнинг ҳеч ҳам гуноҳ ери йўқ. Менинг ўзим интернетда танишган жуфтликларни никоҳлаб қўйганман.\nАммо иловалардаги сурат ва ёзишмалар пухта назоратга олиниши лозим.\nФото муаллифлик ҳуқуқи Константин Пархоменко\nImage caption Константин Пархоменко, Троитский Измайлов собори протоиерейси\nЧерков барча қизларни оқила бўлишга чақиради. Агар интернетда эркак билан танишиб қолсангиз, бирданига ётоқда кўришишингиз шарт эмас. Бунинг оқибатида қалбнинг жароҳат олгани қолади.\nМен умумнасроний хизматларга қарши эмасман ва иловаларда православ, католик ҳамда протестант оқимлари алоҳида ажратилиши керак, деб ҳисобламайман.\nМен одамларга танишгандан сўнг ёзишмалар орқали бир-бирини яқиндан билиб олишни тавсия қилишни истардим.\nЭнг муҳими, фақат танишув хизматлари билан иш битмайди. Ибодат қилмоқ лозим. Мен ҳар куни Яратгандан ўзимга мос инсон билан юзлаштиришни сўраганман. Ниҳоят, ёшлар тўпланган кечалардан бирида бир қиз ёнимга келган ва биз илоҳий мавзуларда узоқ суҳбат қурганмиз. Ўшанда юрагим жиз этган. Мана турмуш қурганимизга 23 йил тўлди, олти фарзандимиз бор.


Германиянинг Мюнхен шаҳридаги федерал прокурорлар АҚШ МРБга 13 март, сешанба куни раҳбар этиб тайинланган Жина Ҳаспелни ҳибсга олиш учун ордер бериш бўйича мурожаатни кўриб чиқмоқда. Бу ҳақда Law & Crime нашри хабар берди.\nНашр маълумотларига кўра, ҳибсга олиш учун ордер бериш Ҳаспелнинг МРБ махфий қамоқхонасидаги эҳтимолий фаолияти билан боғлиқ: аввалроқ ОАВ у маҳкаманинг Таиланддаги «Мушук кўзи» қамоқхонасида қийноққа солишларни назорат қилгани ҳақида хабар берганди. Бу турмада «Ал-Қоида» аъзолари сақланган.\nХабар берилишича, конституцион ҳуқуқлар ва инсон ҳуқуқлари бўйича Европа маркази Ҳаспелга қарши тергов ташаббуси билан 2017 йилда чиққан. Ушбу марказ айнан Германияда жойлашган. Унинг фикрига кўра, МРБ янги раҳбари Инсон ҳуқуқлари бўйича Европа конвенциясининг 3-моддасини («Қийноқларни тақиқлаш») бузган.\nГермания МРБ Жина Ҳаспел


Донишманд йигит - www.ziyouz.uz\nБош саҳифа Ўзбек халқ оғзаки ижодиЎзбек халқ эртаклариДонишманд йигит\nҚадим замонда бир подшо ўтган экан. Подшо ҳукм чиқаришда гуноҳкор ва гуноҳсизларни чек ташлаш йўли билан аниқлар экан. Гуноҳкор деб топилган одамни подшо ўз олдига чақириб бир қутини кўрсатар экан. Унинг ичида иккита қоғозга, бирига «ўлим», иккинчисига эса «озодлик» деган сўзлар ёзилган экан. Гуноҳлари қай даражада бўлишидан қатъи назар, гуноҳкорлар шу қоғозлардан биттасини олар ва унда ёзилган ҳукм ижро этилар экан. «Озодлик» деган қоғозни олса, озод бўлар экан. «Ўлим» деган қоғозни олса, ўлимга ҳукм қилинар экан.\nКунлардан бир куни ҳасадгўйлардан бир нечтаси тўпланиб, бир донишманд йигитни подшога гуноҳкор қилиб кўрсатишибди. У йигитнинг душманлари қутидаги иккала қоғозга ҳам «ўлим» деган сўзни ёзиб, солиб қўйишган экан. Бу сир-асрордан донишманд йигитнинг дўстлари хабардор бўлиб қолишибди ва йигитни огоҳлантиришибди.\nПодшо одати бўйича гуноҳкорни чақиртириб, қутидан қоғозлардан бирини олишни буюрибди. Донишманд эса қоғозлардан бирини қўлига олибди-ю, ютиб юборибди. Подшо эса қутидаги қолган қоғозни очиб қараса, унда «ўлим» деб ёзилган экан.\nПодшо йигит ютган қоғозда «озодлик» деган ҳукм бўлса керак, деб гуноҳсиз донишмандни озод қилиб юборибди. Донишманд шундай қилиб ақл-заковати туфайли ўлимдан қутулиб қолган экан.\n← Аввалги Аввалги Ака-ука\nКейинги → Кейинги: Бажариб бўлмайдиган буйруқ


Газета Норма маслахатчи / 2016 год / № 07 / Суд иши\n2015 йил январида омонат сақловчи (1-МЧЖ) билан юк топширувчи (2-МЧЖ) 100 млн сўмлик ноозиқ-овқат товарларини 6 ой муддатга омонат сақлаш шартномаси туздилар. 2-МЧЖ омонат сақлаш хизматлари ҳақини вақтида тўлади.\nОмонат сақловчи 2015 йил июлида хусусий корхонадан омонат сақланаётган товарни бермай туриш ҳақидаги илтимос баён этилган хат олди, негаки юк топширувчи маҳсулот етказиб бериш шартномаси бўйича фирмага 150 млн сўм қарз бўлиб қолган экан. Ўз навбатида хусусий фирма 1-МЧЖдан қарздор бўлиб, омонат сақловчи шу қарзни узиш муддаоси билан омборхонани муҳрлаб қўйиб, 2-МЧЖга мол-мулкини олиб чиқишга ижозат бермаган, буни хусусий фирма кўрсатилган омонат сақлаш хизмати учун у билан ҳисоб-китоб қилиши нияти билан изоҳлаган.\nЮк топширувчи омонат сақловчининг важ-корсонларига рози бўлмай, 2015 йил августда ўзганинг ноқонуний эгалигидаги 100 млн сўмлик мол-мулкни талаб қилиб олиш даъвоси билан судга мурожаат этган.\nИшни кўриб чиқишга низо предмети юзасидан мустақил талаб билдирмаган учинчи шахс сифатида хусусий фирма жалб этилди.\n2015 йил январда биз 2-МЧЖ билан 6 ой муддатга омонат сақлаш шартномаси туздик. У мол-мулки омонат сақланганлиги ҳақини вақтида тўлади. Шу билан бирга 2015 йил июлида хусусий фирма омборхонада омонат сақланаётган товарларни бермаслигимизни ёзма равишда сўради, негаки юк топширувчи унга маҳсулот етказиб бериш шартномаси бўйича 150 млн сўм қарз бўлиб қолган экан. Ўз навбатида хусусий фирма биздан маҳсулотини омонат сақлаб берганимиз учун 2014 йил ноябридан буён 50 млн сўм қарз эди.\nШу сабабли биз юк топширувчининг мол-мулкини Фуқаролик кодексининг 290-моддасида назарда тутилган ушлаб қолиш ҳуқуқидан фойдаландик. Даъво рад этилишини сўраймиз.\nБиз омонат сақлаш шартномаси бўйича кўрсатилган хизматлар ҳақини вақтида, тўлиқ тўладик. Бироқ шартноманинг амал қилиш муддати тугагач, омонат сақловчи унинг омборида турган, бизга тегишли 100 млн сўмлик мол-мулкни қайтариб беришдан бош тортди. У буни хусусий фирманинг илтимосига кўра, фирманинг мазкур юк топширувчи олдидаги қарзини узиш зарурати билан қилаётганлигини айтди. Биз омонат сақловчининг ҳаракатларини қонунга хилоф деб ҳисоблаймиз, чунки омонат сақлаш бўйича қарзимиз йўқ, хусусий фирма билан бизнинг ўртамиздаги ўзаро ҳисоб-китоб аҳволи омонат сақлаш шартномасига тааллуқли эмас. Шу сабабли Фуқаролик кодексининг 228-моддасига биноан мол-мулкимизни 1-МЧЖдан талаб қилиб олишни ва жавобгардан суд чиқимларини ундиришни сўраймиз.\nХусусий фирма позицияси\n2015 йил июль ойи бошларида 2-МЧЖ ўз мол-мулкини 1-МЧЖ омборида омонат сақлаётганлигидан хабар топдик ва дарҳол омонат сақловчига мурожаат этиб, жамият етказиб берган товар учун биз билан ҳисоб-китоб қилмагунча мол-мулкини ушлаб туришни сўрадик. Мабодо 2-МЧЖдан пулларни оладиган бўлсак, 1-МЧЖ олдидаги қарзимизни узган бўлур эдик. Шу сабабли даъвони рад этишни сўраймиз.\nБиринчи инстанция суди ишга доир материалларни ўрганиб чиқиб, даъвогарнинг важлари ва жавобгарнинг эътирозларини тинглаб ҳамда муҳокама этиб, қонун ҳужжатларининг қоидаларини таҳлил этиб кўриб, юк топширувчи ўзганинг ноқонуний эгалигидаги 100 млн сўмлик мол-мулкни талаб қилиб олиш тўғрисидаги даъво билан мурожаат этишига сабаб бўлган фактлар тасдиғини топди. Суд ФКнинг 290, 291 ва 888-моддаларига асосланиб омонат сақловчи юк топширувчининг мол-мулкини ғайриқонуний тарзда ушлаб турибди деб топди. Даъво талабларини тўла ҳажмда қаноатлантирди ҳамда суд чиқимларини – 1 млн сўмлик давлат божи ва 7 200 сўм почта харажатларини жавобгар гарданига юклади. Апелляция ва кассация инстанциялари судлари қарорни ўзгаришсиз қолдирдилар.\nФуқаролик кодексининг 888-моддасига биноан юк топширувчи шартномада назарда тутилган сақлаш муддати тамом бўлгач, сақлаш учун топширилган ашёни қайтариб олиши шарт. ФКнинг 290-моддасига кўра қарздорга ёки қарздор кўрсатган шахсга топширилиши лозим бўлган ашёни сақлаётган кредитор ушбу ашё ҳақини ёки у билан боғлиқ чиқимлар ва бошқа зарарни кредиторга тўлаш мажбуриятлари қаpздоp томонидан муддатида бажарилмаган тақдирда уни тегишли мажбурият бажарилгунга қадар ушлаб қолишга ҳақли. Шундай қилиб, қарздор томонидан бузилган мажбурият бўйича ушлаб қолиш ҳуқуқи фақатгина кредиторга берилади. Бошқа шахс кредиторда турган қарздорнинг ашёсини унга бўлган ўз талаби бажарилишини таъминлаш мақсадида ушлаб қолишни сўраши мумкин эмас. Кредиторда ушлаб қолиш ҳуқуқи қарздор учинчи шахснинг эмас, балки уларнинг олдидаги ўз мажбуриятларини бажармаган тақдирдагина юзага келади. Шу боис 1-МЧЖда 2-МЧЖ мол-мулкини ушлаб қолишга қонуний асослар йўқ, у эса омбнат сақлаш шартномаси бўйича омонат сақловчидан қарздор эмас. 2-МЧЖ билан хусусий фирманинг, шунингдек хусусий фирма билан 1-МЧЖнинг ўзаро муносабатлари ўзганинг мол-мулкини ушлаб қолиш учун асос бўла олмайди. Шу боис суд даъво талабларини ҳақли равишда қаноатлантирди.\nВазият шундан далолат бермоқдаки, хусусий фирма қарзни узиш мақсадида, мажбуриятлар бажарилишини таъминлашнинг ФКда назарда тутилган усулларини ўзгартириш ҳақида 1-МЧЖ билан келишиб олиши мумкин эди, бунда 1-МЧЖнинг розилиги билан қарзни учинчи шахсларга ўтказиш, қарз олиш ва шу сингарилардан фойдаланса бўларди. Ўз навбатида 1-МЧЖ хўжалик судига хусусий фирмадан қарзни ундириб олиш, бинобарин, муддати ўтказиб юборилган дебиторлик қарзига йўл қўймаслик мақсадида хўжалик судига мурожаат этса бўларди. Хусусий фирма эса 2-МЧЖдан 100 млн сўмлик қарзни ундириш талаби билан шундай қилиши мумкин эди.


Жиззах вилоятида жорий йилнинг ўтган 8 ойи мобайнида содир бўлган ёнғинлар сони маълум қилинди\n17:59 / 06.09.2021\nЖиззах вилоятида жорий йилнинг ўтган 8 ойи мобайнида 253 та ёнғин содир бўлган. Бу ҳақда Kun.uz’га вилоят Фавқулодда вазиятлар бошқармаси ахборот хизмати раҳбари капитан Фаррух Абдураҳмонов хабар берди.\nМаълум қилинишича, олиб борилаётган профилактик тадбирларга қарамасдан 2021 йилнинг ўтган 8 ойи давомида Жиззах вилояти ҳудудида 253 та ёнғин қайд этилган. Ёнғинлар сони ўтган йилнинг шу даврига нисбатан 36 тага кўпайган. Натижада 14 миллиард 207 миллион сўмдан ортиқ моддий зарар кўрилган.\nҚайд этилишича, содир бўлган ёнғинларнинг 78 фоиздан ортиғи аҳоли яшаш жойларига тўғри келмоқда. Жумладан, 2021 йил 27 август куни соат 13:46 ларда Жиззах шаҳар Сангзор маҳалласида жойлашган хонадонларнинг бирида электр ускунаси назоратсиз қолдирилиши оқибатида кучли ёнғин юзага келган. Оқибатда яшаш хонадонининг 120 метр квадрат майдонида уй жиҳозлари, шифт ва том қисми ёниб зарарланган. Мазкур ёнғинда хонадон эгалари 230 млн сўмлик моддий зарар кўрган.\nБундан ташқари, жорий йил 30 август куни соат 11:40 ларда Арнасой тумани «Олтин водий» МФЙ Чўлпон кўчасида жойлашган хонадонларнинг бирида ёнғин юзага келган. Оқибатда оғилхонанинг 18 метр квадрат майдондаги том ва шифт қисми ёниб, фуқаро 2 миллион сўмлик моддий зарар кўрган.\nШунингдек, жорий йил 30 август куни соат 17:11 ларда Ш.Рашидов тумани «Раваллиқ» МФЙ даги хонадонларнинг бирида электр симлари қисқа туташиб, ёнғин содир бўлган. Оқибатда оғилхонанинг 40 метр квадрат майдондаги том-шифт қисми ҳамда прессланган сомон ғарами ёниб кетган. Фуқаро 2 миллион сўмлик моддий зарар кўрган.\nТаъкидланишича, Жиззах вилояти Фавқулодда вазиятлар бошқармаси томонидан 2021 йилнинг ўтган 8 ойи давомида ўтказилган профилактик ишлар натижасида 1526 та бино ва иншоотларда ёнғин келиб чиқиш хавфининг олди олинган. Содир бўлган ёнғинларни ўчириш вақтида кўрилган тезкор ҳаракатлар натижасида 5 нафар инсоннинг ҳаёти сақлаб қолинган. Шу билан бирга, 114 бош уй ҳайвони, 33 дона техника, 17 миллиард сўмлик бино ва иншоотлар қурилмалари ва 1,3 миллиард сўмлик моддий бойликлар ёниб кетишдан асраб қолинган.\nТошкентда ҳаракатланиб кетаётган «Matiz» ёниб кетди\nТошкентдаги теплоизоляция ишлаб чиқариш цехида ёнғин юз берди\n16:14 / 14.10.2021\nТайвандаги кўп қаватли бинода содир бўлган ёнғинда 25 киши ҳалок бўлди\n13:21 / 11.10.2021\nТошкентдаги уйларнинг бирида содир бўлган ёнғинда бир киши ҳалок бўлди


Бола ҳуқуқлари — дахлсиз\nКейинги авлод 31 март 2021 136\n2018 йилда одам савдоси билан боғлиқ жиноятларнинг 38 фоизини бола савдоси ташкил этган бўлса, 2019 йилда бу кўрсаткич 43 фоизга етган.\nМамлакатимизда болалар ҳуқуқларини ҳимоя қилиш соҳасини тартибга солиш, шунингдек, БМТнинг Бола ҳуқуқлари тўғрисидаги конвенцияси талабларига риоя этилишини таъминлаш мақсадида муайян ишлар амалга ошириляпти.\nЖумладан, Ўзбекистон бола ҳуқуқлари ҳимоясига қаратилган кўплаб халқаро ҳужжатларга қўшилган ва бу соҳадаги қонунчилик халқаро ҳуқуқ меъёрлари асосида такомиллаштирилмоқда. Хусусан, 1992 йили мамлакатимизда БМТнинг “Бола ҳуқуқлари тўғрисида”ги конвенцияси ратификация қилинган. 2008 йили Ўзбекистон Республикасининг “Бола ҳуқуқларининг кафолатлари тўғрисида”ги қонуни қабул қилинди. Бу саъй-ҳаракатлар Президентимизнинг 2019 йилдаги “Етим болалар ва ота-она қарамоғидан маҳрум бўлган болаларнинг ижтимоий ҳимоясини кучайтиришга оид қўшимча чора-тадбирлар тўғрисида”ги ҳамда “Бола ҳуқуқлари кафолатларини янада кучайтиришга оид қўшимча чора-тадбирлар тўғрисида”ги қарорлари билан мустаҳкамланди.\nДавлатимиз раҳбарининг 2020 йил 29 майдаги “Бола ҳуқуқларини ҳимоя қилиш тизимини такомиллаштириш бўйича қўшимча чора-тадбирлар тўғрисида”ги қарорига асосан, мамлакатимизда Олий Мажлиснинг Инсон ҳуқуқлари бўйича вакили (омбудсман) ўринбосари — Бола ҳуқуқлари бўйича вакил лавозими жорий этилди. Бироқ соҳада амалга оширилаётган шунча саъй-ҳаракатларга қарамай, ҳали ҳал этилиши зарур бўлган қатор долзарб масалалар сақланиб қоляпти.\nБиринчидан, мамлакатимизда вояга етмаганларнинг ҳақ-ҳуқуқ, эркинлик ва қонуний манфаатларини таъминлаш билан тўққизта давлат органи шуғулланишига қарамай, сўнгги йилларда ўғил-қизлар ўртасида ҳуқуқбузарлик содир этиш ҳолатлари мунтазам кузатилмоқда.\nВояга етмаганларнинг ғайриижтимоий хатти-ҳаракатларига имкон берувчи сабаблар ва шароитларни аниқлаш ҳамда бартараф этиш тегишли идоралараро комиссиялар, ички ишлар, таълимни бошқариш, васийлик ва ҳомийлик, меҳнат органлари, вояга етмаганларга ижтимоий-ҳуқуқий ёрдам кўрсатиш марказлари ва ўқув муассасаларига юклатилган бўлса-да, ҳуқуқбузарлик кўрсаткичи ўзгармай қолмоқда.\nМаълумотларга кўра, ўтган йилнинг етти ойи давомида республика бўйича 464 нафар вояга етмаган шахс томонидан 401 та жиноят содир этилган бўлиб, бу 2019 йилнинг мос даврига нисбатан 36,4 фоиз ошган. Шунингдек, 2020 йилда судланган 10 минг 371 нафар ёшдан 499 нафари вояга етмаганлардир.\nИккинчидан, болалар ҳуқуқларини таъминлаш, вояга етмаганлар билан ишлаш масалаларида ягона идора мавжуд эмас. Болалар ҳуқуқларини таъминлаш, вояга етмаганлар билан ишлаш билан боғлиқ вазифалар бир нечта мустақил давлат идоралари зиммасига юкланган.\nБола ҳуқуқларини ҳимоя қилиш билан шуғулланувчи давлат органлари сонининг кўплиги уларга юклатилган вазифаларни бажаришда сансалорлик, турли расмиятчилик ёки ижро механизмларини йўлга қўйишда нотўғри ёндашувларни келтириб чиқармоқда.\nСўнгги пайтда болалар савдоси билан боғлиқ вазиятлар тез-тез учраб турибди. 2019 йилда бундай ҳолатлар 2018 йилга нисбатан камайган бўлса-да, бу йўналишда содир этилган умумий жиноятлар таркибида бола савдоси билан боғлиқ кўрсаткичлар юқорилигича қолмоқда. Хусусан, 2018 йилда одам савдоси билан боғлиқ жиноятларнинг 38 фоизини бола савдоси ташкил этган бўлса, 2019 йилда бу кўрсаткич 43 фоизга етган.\nУчинчидан, фарзандликка олиш тизимидаги мавжуд муаммолар ҳам болалар ҳуқуқларини ҳимоя қилиш борасида жамоатчиликни ўйлантирмоқда.\nАмалдаги қонунчилигимизда фарзандликка олиш тизимининг очиқ ва шаффофлигини таъминловчи қоидалар белгиланмаган. Хусусан, фарзандликка олиш учун ҳужжатларни масофадан туриб топшириш, фарзандликка олиш мумкин бўлган болалар тўғрисида маълумотлар олиш имконияти мавжуд эмас.\nМаълумотларга кўра, 2020 йил март ҳолатига кўра, биргина Тошкент шаҳридаги меҳрибонлик уйлари бўйича икки ярим мингдан ортиқ фуқаро фарзандликка олувчи сифатида навбатда турган.\nБола ҳуқуқларини ҳимоя қилиш соҳасида хорижий мамлакатлар тажрибасини ўрганиш фойдадан холи бўлмайди. Масалан, ён қўшнимиз Қозоғистонда болаларнинг ҳуқуқлари ва қонуний манфаатлари ҳимоясини таъминлаш бўйича ягона давлат сиёсатини юритиш, болалар ҳуқуқлари ва қонуний манфаатларининг асосий кафолатларини мустаҳкамлаш, шунингдек, ўғил-қизларнинг бузилган ҳуқуқларини тиклаш мақсадида Таълим ва фан вазирлигининг Болалар ҳуқуқларини ҳимоя қилиш қўмитаси ташкил этилган. Россияда давлат раҳбари томонидан тайинланадиган ва вазифадан озод қилинадиган ҳамда президент ҳузурида фаолият юритадиган Бола ҳуқуқлари бўйича вакил лавозими жорий этилган.\nЖанубий Кореяда зўравонликдан жабр кўрган ва қаровсиз қолган болаларни муҳофаза этиш, уларнинг оилаларини тиклашга кўмаклашиш билан Болаларни ҳимоя қилиш миллий агентлиги шуғулланади. АҚШнинг ҳар бир штатида Бола ҳуқуқларини ҳимоя қилиш марказлари ташкил этилган. Бундан ташқари, Беларусь Республикасида етим ва ота-она қарамоғисиз қолган болалар ҳуқуқларини ҳимоя қилиш, миллий ва халқаро фарзандликка олишни таъминлаш, васийлик ва ҳомийлик фаолиятини Халқ таълими вазирлигининг Фарзандликка олиш миллий маркази олиб боради.\nМазкур муаммоларни бартараф этиш, болаларнинг ҳуқуқларини ҳимоя қилиш тизимини янада такомиллаштириш мақсадида вояга етмаганлар билан ишлаш соҳасида ваколатли ягона давлат идорасини ташкил этиш мақсадга мувофиқ. Хорижий мамлакатларнинг илғор тажрибасидан фойдаланиб, бундай идора фаолиятини қатор омилларни ҳисобга олган ҳолда ташкил этиш мумкин.\nБиринчидан, Ўзбекистон Республикаси Маҳалла ва оилани қўллаб-қувватлаш вазирлиги ҳузурида Болалар ҳуқуқлари ва вояга етмаганлар ишлари бўйича ягона марказ ҳамда унинг ҳудудий бўлинмаларини очилса, айни муддао бўларди.\nИккинчидан, вояга етмаганлар ишлари бўйича республика идоралараро комиссияси ва унинг ҳудудий бўлинмалари, махаллий давлат ҳокимияти органларида вояга етмаганлар ишлари бўйича котибият, васийлик ва ҳомийлик органлари фаолиятини тугатиш ҳамда уларнинг вазифа ва функцияларини янги тузиладиган марказга ўтказиш лозим.\nУчинчидан, болалар ҳуқуқларини таъминлаш, вояга етмаганлар билан ишлаш соҳасидаги барча давлат органларининг ваколатларини янги тузиладиган марказ ўтказиш мақсадга мувофиқ.\nМарказ асосий вазифа ва функциялари доирасида болаларнинг ҳуқуқлари ва қонуний манфаатларини таъминлаш ҳамда ҳимоя қилиш соҳасида ягона давлат сиёсатини юритади. Бола ҳуқуқлари, эркинлик ва қонуний манфаатларини ҳимоя қилувчи давлат органлари фаолиятини мувофиқлаштириш, назорат этиш ҳамда услубий раҳбарлик қилишни зиммасига олади. Шунингдек, ўғил-қизларни соғлиғи ва ривожланишига салбий таъсир кўрсатувчи зарарли ахборотлардан ҳимоя қилиш, вояга етмаганлар ўртасида тарбиявий ишларни кучайтириш, улар томонидан ҳуқуқбузарликлар содир этилишининг олдини олиш бўйича чора-тадбирларни ишлаб чиқади. Етим болалар ва ота-оналар қаровисиз қолган болаларнинг ижтимоий-психологик реабилитациясини ва ҳуқуқий ҳимоясини таъминлаш, меҳрибонлик уйлари фаолиятини назорат қилиш, фарзандликка олиш масалалари билан шуғулланади. Халқаро фарзандликка олиш тартибини мувофиқлаштириш, у билан боғлиқ низоларни ҳал қилишда қатнашиш, хорижий мамлакатлар ташкилотлари билан халқаро ҳамкорликни олиб бориш каби вазифаларни бажаради.


Россия Байрут портидаги портлаш бўйича қидирувга берилган икки россияликни Ливанга экстрадиция қилишни рад этди - Daryo\n23:58, 22.01.2021 18659\nИнтерпол Байрут портидаги портлаш бўйича 2 нафар россияликка қидирув эълон қилганди. Россия ушбу икки россияликни ҳибсга олмайди ва бошқа давлатга экстрадиция қилмайди. Бу ҳақда Россия Бош прокуратурасига таяниб, «РИА Новости» хабар қилди.\nБайрут бандаргоҳидаги портлашдан икки кун ўтиб, етказилган зарар кўламининг умумий фотосуратлари.\nГап селитра етказиб берилган кема капитани Борис Прокошев ҳамда кеманинг хўжайини Игор Гречушкин ҳақида бормоқда.\n«Гречушкин ва Прокошевга нисбатан экстрадиция қилиш ва ҳуқуқий ёрдам бериш тўғрисида хорижий давлатларнинг ваколатли органларидан ҳеч қандай сўровлар бўлмаган. Гречушкин ва Прокошев Россия фуқаролари эканлигини ҳисобга олсак, уларни бошқа давлатга топшириш мумкин эмас», – дейилади Бош прокуратура хабарида.\nЛиван Бош прокуратураси Прокошев ва Гречушкинни халқаро қидирув тўғрисида Интерполга мурожаат қилган. Гречушкин ва Прокошев 2020 йил октябридаёқ Ливанда сиртдан ҳибсга олинган эди.\nПрокошев ва Гречушкинга нисбатан Интерполнинг «қизил хабарномаси» амалда. Бу шуни англатадики, Интерполга аъзо давлатлар қидирувга киришишлари шарт эмас, аммо қидирувда бўлган шахсларнинг қаердалиги маълум бўлса, улар ҳибсга олиниши керак.\nЭслатиб ўтамиз, Ливан пойтахти Байрут шаҳридаги портда 2020 йилнинг 4 август куни аммиак селитраси сақланаётган омбор портлаганди. Портлаш кучи шу даражада бўлдики, унинг оқибатида бутун шаҳардаги бинолар зарар кўрди, 190 киши ҳалок бўлди, 300 мингдан ортиқ одам уйсиз қолди.\nМамлакат расмийлари портлаш оқибатида юзага келган умумий зарарни 3-5 миллиард долларга баҳолади. Ҳодиса сабабли мамлакат ҳукумати истеъфога чиқди. Портлашга олти йил аввал божхона хизмати томонидан мусодара қилинган ва портдаги омборда сақланаётган 2750 тонна аммиак селитраси сабаб бўлган.\n11:46, 08.10.2020 157267\n11:16, 24.09.2020 135213\n21:59, 30.09.2020 115098\n03:23, 07.03.2021 599\n03:01, 07.03.2021 753\n01:22, 07.03.2021 1522\n00:29, 07.03.2021 2140\n01:20, 05.03.2021 117205\n11:15 Бугун 87836


Афғонистонда тинчлик ва осойишталикни таъминлашга қўлимиздан келган ёрдамни аямаймиз — президент – Газета.uz\nLotinchada На русском языке 9 сентябрь 2021, 18:05 Сиёсат\nЎзбекистон Либерал-демократик партиясининг X съездида президент Шавкат Мирзиёев Афғонистондаги вазият бўйича муносабат билдирди, дея хабар бермоқда «Газета.uz» муҳбири.\n«Қўшни Афғонистон заминида тинчлик ва осойишталикни таъминлашга, жафокаш афғон халқига қўлимиздан келган барча ёрдамни аямаймиз. „Термиз — Мозори Шариф — Кобул — Пешовар“ темир йўлини қуриш ҳамда энергетика, савдо ва саноат соҳаларидаги стратегик ва муҳим лойиҳаларни ҳамкорликда, албатта амалга оширамиз», — деди у.\nШунингдек, давлат раҳбари Ўзбекистон БМТ органлари ва институтлари, глобал ва минтақавий иқтисодий, молиявий ва гуманитар ташкилотлардаги фаолиятни кучайтиришини таъкидлади.\n«Жаҳон савдо ташкилотига аъзо бўлиш ва Евроосиё иқтисодий иттифоқи билан интеграция жараёнларини чуқурлаштириш бўйича аниқ амалий қадамлар қўйилади», — деди Шавкат Мирзиёев.\nЭслатиб ўтамиз, 7 сентябрь куни «Толибон» Афғонистоннинг вақтинчалик ҳукумати таркибини эълон қилган эди.Ўзбекистон ушбу воқеани олқишлаб, янги давлат идоралари билан «конструктив мулоқот ва амалий ўзаро ҳамкорликни ривожлантиришга тайёрлигини»билдирди. Ўз навбатида, «Толибон» вакили Анас Ҳаққоний толиблар Ўзбекистон ҳукуматининг ижобий муносабатини қадрлашини маълум қилди.\nМай ойида Шавкат Мирзиёев «Ўзбекистон учун кузатувчи сифатида ЕОИИ билан ўзаро алоқаларнинг аниқ, сезиларли натижаларига эришишни таъминлаш муҳимлиги» ҳақида таъкидлаган эди.\n«Ўзбекистон учун ЕОИИ билан ўзаро алоқаларнинг аниқ натижалари муҳим» — президент 21 май 2021, 19:37\n9 сентябрь 2021, 21:01\nНазаримда факат бизни Президент Афгонистондаги вазиятга астойдил муносабат билдириб, минтакада тинч хаётни таъминлашга харакат килиб келмокда. Бу халкимиз фаровонлиги йулидаги юртбошимизнинг саъй-харакатларидир.


Почта алоқаси хизмати замон билан ҳамнафас ривожланмоқда - AmuNews.uz - энг сўнгги янгиликлар\nТарихдан маълумки, чопарликка энг зукко, хотираси кучли ва сабр-тоқатли инсонларни саралаб олишган. Зеро, мактуб ва ҳар қандай жўнатилган нарсаларни ўз вақтида, аниқ ва безарар ўз эгасига етказиш уларнинг зиммасига юклатилган.\nБугунги кунга келиб уларнинг вазифасини почта тармоқлари бажармоқда. Эндиликда уларга билдирилган ишонч ва масъулият аввалгига қараганда бирмунча мушкул, десак муболаға бўлмайди. Сабаби ҳозирда маҳаллий ҳудудлардан тортиб, хорижий жўнатмалар ҳам сон жиҳатдан анча кўпайиб бормоқда.\nТуманимиздаги “Ўзбекистон почтаси” АЖга қарашли Қорақалпоғистон филиали Манғит почта алоқа тармоғи ходимлари ҳам аҳолига беминнат ёрдамини бериб келишмоқда. Мазкур бўлимда 23 нафар ходим марказий алоқа бўлими ҳамда 9 та алоқа бўлимларида меҳнат қилмоқда.\nПочта тармоғи бутун туман бўйлаб аҳолига хат-хабарлар, жўнатмалар, бандероллар, даврий нашрларга обуналарни ўз манзилига етказиш билан шуғулланмоқда. Қолаверса, пул ўтказмалари, халқаро жўнатмаларни ҳам қабул қилиб, эгаларига етказиш ҳам шулар жумласидандир.\n“Тезкор почта”, “Курьерлик хизмати” каби хизматлар орқали жўнатилган хат-хабарлар, бандероллар 24 соат давомида республиканинг исталган манзилига ишончли тарзда етказилиши таъминланади. Умуман олганда, бундай масъулиятли вазифаларни туманимиз почта ходимларининг сидқидилдан адо этаётганлиги аҳоли эътирофига сазовор бўлмоқда.\nПОЧТА АЛОҚАСИ ХИЗМАТЛАPИ СИЗНИ ҚАНОАТЛАНТИPАДИМИ?


21.05.2022 11:23 0 3061\nТошкентдаги автобус ва электробусларга олдиндан пул тўлаб кирилади ва орқа эшикдан тушилади. «Тошшаҳартранс» шундай янги қоидани эълон қилган.\n«Эндиликда автобус (электробус) салонига унинг олд эшигидан ҳайдовчининг ёнида ўрнатилган махсус валидатор ва қурилма орқали йўл ҳақи учун тўловни амалга оширгандан сўнг киришингизни ҳамда автобус (электробус) дан тушаётганингизда орқа эшиклардан фойдаланишингизни сўраймиз», дейилади хабарда.\nАйтилишича, ушбу қоида йўловчиларга қулайлик яратиш ва транспорт маданиятини шакллантириш мақсадида жорий этилмоқда.\nБу қоида жаҳон тажрибасида ўзини яхши оқлаган. Ривожланган мамлакатларда жамоат транспортидан фойдаланиш маданияти жуда юқори. Бироқ уларда йўналишга автобуслар кўп қўйилган, оралиқ интерваллар кам. Яъни автобус кўп ва тез-тез келади, одамлар ярим соатлаб кутиб қолмайди.\nҚачондан бошлаб амалга киритилиши айтилмаган мазкур қоида бўйича аввалдан мавжуд муаммолар янада катталашиши кутиляпти. Эрталаб (ҳамма ишга борадиган) ва кечки пайт (ҳамма ишдан қайтадиган) пойтахт автобуслари шу қадар тиқилинч бўладики, одамлар орқа-олди эшикка қараб ўтирмайди.\nМаданиятни шакллантириш учун аввал жамоат траснпортини кўпайтириш, оралиқ интервалларни камайтириш лозим. Бекатда турган одамлар 5 дақиқадан ортиқ кутмаслиги керак. Шундагина бу қоида ишлаши мумкин.\nШунингдек, 3 та эшиги бор автобусларда қайси эшикдан тушиб-чиқишга ҳам ойдинлик киритилмаган.


Ўзбекистон Марказий Банки раиси вақтинча вазифасини тарк этди\n29 ноябр 2020, Тошкент вақти: 07:59\nФайзулла Муллажонов Ўзбекистон Марказий банкини 22 йилдан бери бошқариб келади.\nЎзбекистон Марказий банкининг раиси Файзулла Муллажоновнинг соғлиги оғирлашгани боис, банкка вақтинча янги раҳбар тайинлангани айтилмоқда. Бу ҳақда Озодликка хабар берган бир-биридан мустақил учта манбадан олинган маълумотларга кўра, айни дамда Муллажонов Тошкент шаҳрининг академик Воҳидов номидаги Республика ихтисослашган жарроҳлик марказида қолмоқда. Унинг ўрнига эса банк раисининг биринчи ўринбосари бўлган Улуғбек Мустафоев раис вазифасини вақтинчалик бажарувчи этиб тайинланган.\nБир-биридан мустақил уч манбадан 16 июл куни олинган хабарларга кўра, Ўзбекистон Марказий банкига 1991 йилдан бери расилик қилиб келаётган Файзулла Муллажонов соғлиги ёмонлашгани боис 15 июлдан бошлаб, номаълум муддатга вазифасини тарк этган.\nБу ҳақда Озодликка хабар йўллаган бир манба 63 ёшли Муллажоновнинг иккала буйраги бир вақтнинг ўзида ишламай қолгани боис, 13 июл куни Тошкент шаҳрининг академик Воҳидов номидаги Республика ихтисослашган жарроҳлик марказига ётқизилганини хабар қилди.\nЯна бир манба эса Марказий банк раисининг ҳатто комага тушгани, бундан олдин эса ундан банк раҳбарлигидан ўз ихтиёри билан кетиши ҳақида ариза ёздириб олингани ҳақида ёзди.\nОзодлик мухбирлари бу норасмий хабарлар ортидан дарҳол Ўзбекистон Марказий Банкига боғланди.\nШуниси қизиқ бўлдики, раис Файзулла Муллажоновнинг қабулхонасида телефон гўшагини кўтарган ходим Озодликнинг бир мухбирига раиснинг ишда эмаслиги, кутилмаганда хизмат сафарига кетгани ва сафардан қачон қайтиши номаълумлигини маълум қилди.\nАйни ходимга боғланган яна бир мухбир эса Марказий банк раиси хасталиги боис таътил олгани ҳақидаги маълумотни олди.\nШу тариқа, Тошкентдаги мустақил манбаларнинг Муллажоновнинг 15 июлдан иш ўрнида эмаслиги ҳақидаги хабарларини тасдиқлаган банк ходимлари, айни дамда, раиснинг соғлиги ёмонлашгани ва шифохонада қолаётганига оид маълумотларга расмий изоҳ беришдан бош тортдилар.\nАммо Марказий Банкнинг ҳудудий бўлимларидан бирида ишлайдиган ва исмини очиқламаслигимизни сўраган мутасаддилардан бири Муллажоновнинг ҳақиқатда хаста экани, шанба куни Тошкент шаҳрида жарроҳлик марказига ётқизилганини тасдиқлади.\n“Лекин у киши фақат профилактика учун ётқизилди, холос. Унақа кома ёки почкалар отказ қилди, деган гап ёлғон”, деди Озодлик билан микрофонсиз суҳбатда Марказий Банкнинг ҳудудий бўлимларидан бирида ишлайдиган, исмини очиқламаслигимизни сўраган мутасадди.\nЛекин профилактик тиббий чора-тадбирлар учун кишининг шанба куни шифохонага ётқизилиши бироз нотабиий эмасми, одатан, бундай ҳолларда хаста киши иш кунларда шифохонага бормайдими, мазмунидаги мухбир саволларини бу мутасадди жавобсиз қолдирди.\nШунингдек, бу мутасадди Муллажоновнинг ўрнига унинг биринчи ўринбосари, 2010 йилдан бери Марказий банк раиси биринчи ўринбосари лавозимида ишлаб келаётган Улуғбек Мустафоев вақтинчалик тайинлангани ҳақида ҳали хабар олмаганини айтди.\nУлуғбек Мустафоев ҳам 2010 йилдан бери Муллажоновнинг биринчи ўринбосари бўлсада, банк тизимида 1991 йилдан бери ишлаётган, Ўзбекистон банк тизимини икир-чикирларига қадар пухта биладиган мулозимлардан биридир.\nУнинг Марказий банкка вақтинчалик раҳбар бўлгани ҳақидаги хабарни Тошкентдаги тижорат банкларидан бирида бўлим бошлиғи вазифасида ишлаб келаётган, аммо исмини ошкор қилмаслигимизни сўраган яна бир манба тасдиқлади.\nУнга кўра, аслида Марказий Банк раисининг анчадан буён хаста экани ва унинг ўрнига биринчи ўринбосарни тайинлаш масаласи кўтарилгани ҳақидаги гап-сўзлар бир неча ҳафта муқаддам кўтарилган.\nБу банкирнинг аниқлашича, Марказий банк ходимлари ўзаро Муллажоновнинг яқин-атрофда ишга қайта олмаслиги ҳақида гапирмоқдалар.\nАммо унинг таъкидлашича, Муллажоновнинг вазифаларини унга қарийб 3 йилдан буён биринчи ўринбосар бўлиб келаётган 51 яшар Улуғбек Мустафоев вақтинча бажара бошлагани ҳақида хабар бор гапдир.\nБироқ Марказий банк раҳбарияти бу хабарни тасдиқламади. Расман тасдиқланган маълумот ҳозирча Файзулла Муллажоновнинг хаста экани ва хизмат вазифаси ўрнини хасталиги боис вақтинча тарк этгани бўлиб қолмоқда.\nАгар гап Ўзбекистон Республикасининг Марказий Банки ҳақида бормаётган бўлганида эди, 63 яшар бир кишининг соғлиги оғирлашиб, хастахонага тушиб қолишию унинг ўрнига вақтинча ўринбосарининг тайинланиши бу қадар муҳим хабар бўлмас эди.\nЛекин, бу ўринда гап Ўзбекистоннинг бугунги кунга келиб ўта абгор аҳволга тушган ва қарийб инқирозга юз тутгани айтилаётган монетар сиёсатини 22 йилдан бери бошқариб келаётган ижрочи шахслардан бири ҳақида кетмоқда.\nАсли Сирдарёда туғилган, 1971 йилда Тошкент халқ хўжалиги институтини тугатганидан буён банк тизимида ишлаб келаётган Файзулла Муллажонов 1991 йил - Ўзбекистон мустақилликка эришганидан буён Ўзбекистон Марказий банкига раислик қилиб келмоқда.\nЎзбекистонда ўз лавозимини ўзгартирмай келаётган юқори лавозимли мулозимлардан яна бири Ўзбекистон Миллий хавфсизлик хизматининг раиси Рустам Иноятов бўлса, яна бири Ўзбекистон Республикаси Президенти Ислом Каримовдир.


Ҳар йили тест имтиҳонлари олдидан абитуриентлар оғзида шу гап айланарди. Бу эса, репетиторга қатнаб, билимини бойитиб, ўз кучи билан ўқишга кирмоқчи бўлган ёшларнинг шаштини пасайтириб, ишончини сўндирарди. Сабаби оддий: минг тайёрланманг, бир олғир абитуриент ўрнингизга ўқишга кириб турган бўларди-да.\nНиҳоят, бугун бунга ҳам ечим топилди. Давлатимиз раҳбарининг бевосита топшириғига биноан, жорий йилдан давлат тест имтиҳонлари бутунлай янгича тизимда ўтказиладиган бўлди. Тест синовлари 1 августдан 15 августгача ўтиши белгиланганидан аксарият абитуриентнинг хабари бор, албатта. Лекин у қай тарзда ўтиши, тартиб-интизом қандай бўлиши, тест синовларида қандай янги қоидалар амал қилиши барчага бирдек қизиқ.\n— Бу йил имтиҳонлар фақат 1 августда эмас, балки 1 августдан 15 августга қадар икки сменада ўтказилади, — дейди Давлат тест марказининг бошқарма бошлиғи Улуғбек НУРАЛИЕВ. — Бир сменада камида 30 минг нафар абитуриент имтиҳондан ўтади. Бир кунда икки смена бўлишини инобатга олсак, кунига 60 минг абитуриент давлат тест синовларида иштирок этади. Натижаси эса, имтиҳоннинг эртаси куни маълум қилинади. Тест саволларининг жавобларини зудлик билан текшириб берадиган иккита махсус ускуна сотиб олинган. Улар бир пайтда ўттиз мингта жавоб варақасини текшира олади. Ундан фойдаланиш бўйича хорижлик мутахассислар ходимларимизга малакавий машғулотлар ўтиб кетишди.\n— Ҳудудлар кесими бўйича нима дея оласиз?\n— Тошкент шаҳри, Тошкент, Сирдарё вилоятидаги олий ўқув юртларига ҳужжат топширган абитуриентлар имтиҳонларни пойтахтда топширади. Қолган вилоятдагилар эса ўша жойнинг ўзида давлат тест синовларида қатнашади.\n— Тест саволларини жойларга жўнатиш ва қабул қилиш жараёни қандай кечади?\n— Ўзбекистон ҳаво йўллари ва Давлат фельдегерлик хизмати билан ҳамкорликда тест синовлари материалларини ўз вақтида белгиланган ҳудудларга етказилиши ва олиб келинишини таъминлаш юзасидан режа жадвали ишлаб чиқилиб, тасдиқланган. Демак, тест саволларини жойларга аниқ ва ўз вақтида етказиш борасида ҳеч қандай муаммо бўлмайди.\n— Имтиҳон ўтадиган бинолар қандай талаблар асосида танлаб олинмоқда?\n— Тест синовлари ўтказилиши белгиланган бинолар, биринчи навбатда, кўп абитуриентни сиғдира олишига қараб танлаб олинган. Уларни жиҳозлаш бўйича тегишли вазирлик ва идоралар иш олиб бормоқда. Хусусан, биноларни тест синовларига бекаму кўст ҳозирлаш туман ҳокимликлари зиммасига, уларни видеокузатув қурилмалари билан жиҳозлаш эса, Ахборот технологиялари ва коммуникацияларини ривожлантириш вазирлиги зиммасига юклатилган.\nТошкент шаҳрида тўртта ҳудудда тест синовлари бўлиб ўтади. Ҳар бир бинода битта сменада 8 минг 290 нафар абитуриент тест синовларида қатнашади.\n— Имтиҳоннинг шаффофлигини таъминлаш борасида қандай ишлар амалга оширилмоқда?\n— Имтиҳон бўладиган барча бинога шахсни идентификациялаш воситалари, видеокузатув камералари, ота-оналар кутиш жойларига мониторлар ўрнатилди. Ҳар бир ота-она абитуриентларнинг имтиҳон топшираётганини кузатиб туриши мумкин. Бундан ташқари, олий таълим муассасалари профессор-ўқитувчилари ва умумий ўрта таълим мактабларининг ўқитувчиларидан жами 8 минг 330 нафари тест синовларининг шаффофлигини таъминлаш учун саралаб олинган. Уларнинг маълумотлар базаси шакллантирилган.\n— Демак, «х» вариант», «ректор гуруҳи», «бункер» деган ноҳалол нарсаларга барҳам берилади, шундайми?\n— Жорий йилда бу ҳақда умуман гап бўлиши ҳам мумкин эмас. Бугунги саъй-ҳаракатларнинг барчаси, аввало, сиз айтаётган ана шу жараёнларни бартараф этиш ва ҳаққонийликни таъминлаш, олий ўқув юртларига фақат билимли абитуриентларни саралаб олиш мақсадида амалга ошириляпти. Ҳатто, ўн беш кун давомида бўлиб ўтадиган тест синовларидаги саволлар биринчи, иккинчи, учинчи ёки ўнинчи кундагиси билан бир хил бўлмаслиги чораларини ҳам кўрганмиз. Шу боис, баъзи бир абитуриентлар биринчи ёки иккинчи кунда имтиҳонда қатнашган абитуриентлардан саволлар варақасини ёки жавобини билиб оламан, деган хом хаёлга берилиб юрмаслиги керак. Бунинг фойдаси йўқ.\nШу ўринда яна бир нарсани алоҳида таъкидлаб ўтмоқчиман. Агар бирор бир шахс абитуриентларга бу йилги тест саволларининг жавобини олиб бераман, деб ваъда берган бўлса, бундай шахсларга ишонмаслик лозим. Ёшларимиз осон пул ишлаш илинжида юрган фирибгар кимсаларнинг алдовига чув тушиб қолмасин.\n— Абитуриент ўзининг қайси бинода ва қай вақтда имтиҳон топшириши мумкинлигини қандай билади?\n— Абитуриентлар Давлат тест маркази сайти орқали ДТМ қоғозидаги махсус рақамини киритган ҳолда, ўзининг қаерда, қачон тест синовларини топшириши ҳақида билиб олиши мумкин.\n— Бу йилги имтиҳонларга қанча вақт ажратилади?\n— Тест синовларини топшириш давомида 30 та саволга бир соат, 60 та саволга икки соат, 90 та саволга эса уч соат вақт ажратилади. Абитуриентлар тест синовларига фақат паспорт ва имтиҳонга кириш рухсат варақаси билан киритилади. Ҳар бир абитуриентга имтиҳондаги жараёнлар алоҳида тушунтирилмайди. Аксинча, у ўтирадиган столда йўриқнома бўлади ва шу йўриқномада барча маълумот баён этилган. Улар шунга қараб, титул варақасидаги ёки савол варақасидаги бирор камчиликни аниқласа, дарҳол назоратчига хабар беради ва у алмаштирилади.


20 ёшли ҳайдовчи пиёданинг умрига зомин бўлди\n09:42 / 17.06.2017\n2017 йил 15 июнь куни соат 03:35 ларда, Хоразм вилояти, Янгиариқ тумани ҳудудида, номаълум ҳайдовчи, номаълум транспорт воситаси билан пиёда Янгиариқ туманида яшаган, 1986 йилда туғилган Б.Х.ни уриб юбориб йўл-транспорт ҳодисаси жойидан яширинган, деб хабар бермоқда Ўзбекистон Республикаси ИИВ ЙҲХББ.\nНатижада пиёда Б.Х. воқеа жойида ҳалок бўлган.\nОлиб борилган қидирув ва суриштирув ишлари натижасида ушбу йўл-транспорт ҳодисасини, ҳайдовчи Янгиариқ туманида яшовчи, 1997 йилда туғилган Қ.Ж. “Ласфера ширинликлари” МЧЖга тегишли «КОБАЛЬТ» русумли автомобилида содир этганлиги аниқланиб, шу куни ушланган.\nХоразмда пропан газ тақчиллиги бошланди


Серхио Агуэро: «Месси билан бирга ўйнаш мақсадида «Барса»га келгандим»\n«Барселона»га ёзги трансферлар ойнаси вақтида кўчиб ўтган Серхио Агуэро каталонияликлар таркибига келиб қўшилиш тафсилотларини гапириб берди.\n«Барселона» билан шартнома имзолаганимдан афсусдаманми? Йўқ. Келинг, очиғини тан олайлик, қайси футболчи «Барса»да ўйнашни хоҳламаслиги мумкин? Ўйлайманки, дунёдаги жуда кўплаб футболчилар буни истайди. Клубда қандай вазият ҳукмрон бўлмасин, бу ўзгармайди.\nМен Месси билан бирга ўйнаш мақсадида бу ерга келгандим. Шунда биз клубни янада кучайтира олардик. Менга қўнғироқ қилишганда қанча тўлашларидан қатъи назар қўлимдан келганча жамоага ёрдам беришга қарор қилгандим.\nМессининг кетишини билгач, шок ҳолатига тушиб қолдим. Ишонгим келмади. Ўша шанбада унинг уйига бориб, бўлган воқеаларни унутишга ёрдам беришга уриндим. Унинг ҳолатини кўриб тургандим. Леони чалғитиш мақсадида унга киберспортдаги жамоам ҳақида гапириб бердим», - дейди аргентиналик футболчи.\nЭслатиб ўтамиз, Агуэро «кўк-анорранглилар» сафида расмий ўйинларда ҳали майдонга тушмади.


34 НАФАР ҲАРБИЙ ХИЗМАТЧИНИНГ ФАРЗАНДИ ТАЛАБАЛИККА ЙЎЛЛАНМА ОЛДИ\nЧирчиқ олий танк қўмондонлик-муҳандислик билим юртида хизмат қилаётган ҳарбий хизматчиларнинг фарзандларига квота асосида олий таълим муассасаларига ўқишга кириш имтиёзини берувчи тавсияномалар тантанали равишда топширилди.\nКейинги йилларда ҳарбий хизматчиларнинг оилалари учун кўплаб имтиёзлар берилмоқда. Ўтган 2018 йил 280 нафар ўғил-қиз мазкур имкониятдан фойдаланиб, талабалик бахтига эришди. Бу йил улар сафи янаям кенгаяди.\n– Тошкент тиббиёт академиясида ўқимоқчиман, – дейди тавсиянома олган ёшлардан бири, подполковник Нодирбек Каримовнинг ўғли Асадбек Каримов. – Кириш имтиҳонларига бир йилдан буён тайёргарлик кўриб келяпман. Ўзимга, билимимга ишонаман. Ушбу тавсиянома қалбимдаги ишончни янаям мустаҳкамлади. Тавсияномани олдим, бўлди, энди ўқимасам ҳам талаба бўламан, деб ўйлаш нотўғри. Бундаям билим муҳим. Демак, имтиҳонгача ўқиш, ўрганишдан тўхтамайман.\nПодполковник Мирзоҳид Ҳасановнинг ўғли Темурбек Маннопов Чирчиқ давлат педагогика институти академик лицейи битирувчиси. Инглиз тилида равон сўзлайди. IELTS халқаро дастурини юқори балл (7)га ўзлаштирган. Орзуси – Жаҳон иқтисодиёти ва дипломатия университетида таҳсил олиш.\n– Ушбу университетда ўқишга талабгорлар кўплигини яхши биламан. Рақобат ҳам кучли бўлади. Шундай бўлса ҳам орзуимга эришиш учун интиляпман, – дейди Темурбек биз билан суҳбатда. – Рақобатдан чўчиётганим йўқ. Чунки мен ҳам анча вақтдан буён имтиҳонга тайёргарлик кўряпман. Интилганга муваффақият ҳамиша ёр бўлишига ишонаман.\nШамсиддин ва Маҳлиё подполковник Ойбек Бобониёзовнинг фарзандлари. Тантанада уларга ҳам тавсияномалар топширилди. Шамсиддин Жаҳон иқтисодиёти ва дипломатия университетига, Маҳлиё эса Тошкент тиббиёт академиясига ўқишга кирмоқчи.\n– Талаба бўлиш – улкан бахт, – дейди Маҳлиё ҳаяжон билан. – Бу бахтга эришиш ҳар бир ёшга насиб қилсин, дейман. Шу жумладан, бизга ҳам. Қўлга киритган тавсияномамиз орзуим сари босилган яна бир қадамдир. Бундан жуда хурсандман. Бугун тантанада ўтириб, ўзимга ўзим сўз бердим: келажакда эгаллайдиган соҳамнинг етук мутахассиси бўлиб, шу азиз Ватанимга хизмат қиламан. Билдирилаётган ишончни, рағбатни, албатта, оқлайман!\nАдлия капитани Г. ТУРСУНОВА,


“Миллий Тикланиш” вакили партия ҳукуматда ўз портфелига эга бўлиши кераклигини айтди\n17:23 / 21.07.2017\nБугунги кунда бутун дунё мамлакатларида миллийлик масалалари кун тартибига чиқмоқда. Шу мақсадда, Ўзбекистонда ҳам соф ўзбек тилида гаплашиш, миллий жиҳатларни кучайтириш, иқтисодиётни ривожлантириш билан бир қаторда кун тартибига олиб чиқилиши лозим. Халқаро Пресс-клубда парламент аъзолари билан ташкил этилган сессияда шу мавзуга ҳам эътибор қаратилди.\nСессия модератори Ш.Қудратхўжаевнинг сўзларига кўра, бугунги кунда партиялар орасида бу масалада “Миллий Тикланиш” демократик партияси бироз жон куйдирмоқда, бироқ бу ҳам етарли эмас.\n“Масалан, яқинда 2-3та вилоятларда бўлдим. Жойларда телеканаллардаги ҳамма титрлар русчада. Мана, масалан UzDigital TV каналларини кўринглар. Бирон эълон бермоқчи бўлса, биринчи рус тилида ёзади: Уважаемые абоненты! Фалон-фалон. Ўзбекча мусиқа ёки кўрсатув кетаяпти, аммо тагида биринчи рус тилида эълон ёзилади. Нега “Миллий Тикланиш” демократик партияси UzDigital TV компаниясига хат ёзиб, Ўзбекистоннинг 85 фоиз аҳолиси ўзбек экани, ўзбек тилида гаплашишига эътибор қаратмайди? Мобил компанияларга қўнғироқ қилсангиз ҳам аҳвол шу, биринчи русча гапиради”, - деди Шерзодхон Қудратхўжаев.\nБунга эътироз билдирган “Миллий Тикланиш” партиясининг Қонунчилик палатасидаги фракцияси аъзоси Алишер Қодировга кўра,партия бу борада сўнгги сайловлардан буён жуда кўп ташаббуслар билан чиққан, аммо унинг ҳукумат таркибида портфели бўлмагани сабабли имкониятлари чекланган.\nҚодировнинг ҳикоя қилишича, депутат сифатида қишлоқларга боришганида ўзбек тили билан боғлиқ ғаройиб ҳолатларга кўп бора дуч келишади.\n“Қишлоққа бораяпмиз, депутат сифатида. Яшаса, бир ярим минг-икки минг аҳоли яшайди. Битта кичкинагина бинога “Мы открылись” деб ёзиб қўйибди. Шу қишлоқда рус тилида гаплашадиган одам борлигига шубҳа қиласиз. Давлат тили тўғрисидаги қонуннинг бузилганини бориб айтсангиз, “ака, бизларга шуни беришди”, деб жавоб беради. Шуни очган тадбиркор шу нарсани қилиш керак, деган тушунчада яшаяпти.\nБу ерда масала нимада? Нафақат, ўзбек тили тўғрисидаги қонун ижроси, балки тўй-ҳашамларни ўтказиш ёки бўлмаса миллий қадриятларимизни топталиши масалалари бўйича жуда кўп муаммолар бор. Лекин “Миллий Тикланиш” партияси бугунги кунда бу масалаларни олиб чиқиш учун ҳукумат даражасида бирорта вакили ёхуд вазирига, ҳукумат таркибида бирор ўринга эгами? Президент 12 июлдаги йиғилишда партиялар сайловларда олган ўринларига қараб ҳукуматда портфелига эга бўладиган тизимга ўтилишини айтди. Масалан, бугунги кунда “Ўзбектуризм” ёки Маданият вазирлиги раҳбари “Миллий Тикланиш” партияси вакили бўлганида, биз юқорида қайд этилганга ўхшаш масалаларни ҳал этишда кўпроқ имкониятга эга бўлар эдик.\nАммо, келинг очиқча гаплашайлик. Бугунги кунда бизда кучли ижро ҳокимияти бор. Биз бу масала бўйича мурожаат қилганмиз. Аммо, Президент айтганидек, депутатлар Парламент назорати деган ваколатидан етарли даражада фойдалана олмаяпти. Қонунчилик Палатасидаги фракциялар 200 дан ортиқ депутатлик сўровини амалга оширган. Бу мурожаатларга ижро ҳокимиятидан муносабат қандай бўлаяпти? Тўғри, партияларнинг мудроқлиги, гўёки сунъий ташкил этилгандек таассурот уйғотаётганини ҳам эътироф этиш керак. Биз жойларга чиқишни бошлаганимиздан кейин қабул қилинган қонунларимиз умуман ишламаётгани ёхуд юзаки ёндашилаётганини кўра бошладик”, - дея кескин фикрларини билдирди Алишер Қодиров.\nҚудратхўжаев: Солиқ соҳасида инқилоб бўлиши кутилмоқда\n16:53 / 29.03.2018\n09:44 / 15.03.2018\n08:14 / 15.03.2018


Қурилиш Материаллари ҳақида — У ким, бу нима — QOMUS.INFO\nQOMUS.INFO > Қ ҳарфи > ҚУРИЛИШ МАТЕРИАЛЛАРИ\nҚУРИЛИШ МАТЕРИАЛЛАРИ — бинолар (иншоотлар) қуриш ва таъмирлашда ишлатиладиган табиий ва сунъий ашёлар ҳамда буюмлар. Умумий ишларга мўлжалланган (мас, це-мент, бетон, ёғоч материаллар) ва махсус (мас, акустика материаллари, иссиклик изоляция материаллари, ўтга чидамли материаллар) хиллари бор.\nТехнологик ва эксплуатация аломатларига кўра қуйидаги асосий гуруҳларга бўлинади. Табиий тош материаллар — механик ишлов бериладиган тоғ жинслари (қоплама плиталар, чақиқ тош, шағал ва б.). Керамик материаллар ва буюмлар — тупроқли хом ашёлардан қолиплаш, пишириш йўли билан тайёрланади (қ. Керамика, Ғишт). Анорганик боғловчи моддалар — сув билан аралашганда пластик бўтқага, кейин тошсимон ҳолатга айланадиган кукунсимон материаллар (цемент, гипс, оҳак ва б.). Бетон ва қоришмалар — боғловчи моддалар, сув ва тўлдиргичлар аралашмасидан олинадиган, маълум физик-ме-ханик ва кимёвий хоссаларга эга бўлган табиий тош материаллар. йирик ўлчамли йиғма конструкциялар ва буюмлар тайёрлашда енгил бетонлар ишлатилади. Конструктив элементларнинг эгилиш ва чўзилишга мустаҳкамлигини ошириш учун бетон пўлат арматуралар билан биргаликда тайёрланади (қ. Темирбетон, Темир-бетон конст-рукциялар). Металлардан қурилишда, асосан, пўлат прокатлар ишлатилади. Пўлатдан арматуралар, бино каркаслари (синчлари), қувурлар, трубо-проводлар, ёпма материаллар ва б. тайёрланади. Шу билан бирга алюминий қотишмаларидан ҳам фойдаланилади. Иссиқлик изоляция материаллари (минерал пахта, пенобетон, асбест, пеношиша, фиб-ролит ва б.) бино, иншоот, саноат жиҳозларининг ўраладиган конст-рукциялари учун, қувурларнинг иссиклик изоляцияси учун ишлатилади. Органик боғловчи моддалар ва гидроизоляция материаллари — битумлар, рубероид, толь, асфальт-бетон ва б. Полимеряарта син-тетик полимерлар асосида тайёрланадиган материалларнинг катта гуруҳи киради. Улар полларга тўшашда (ли-нолеум, релин ва б.), конструкцион ва пардозлаш материаллари (шиша-пластлар, безак плёнкалар), иссиқлик ва товуш изоляция материаллари (пе-нопласшлар, шишапластлар) сифатида ишлатилади. Л о к ва бўёқлар — бўяладиган конструкция сиртида безак ва ҳимоя қопламаси ҳосил қилади. Улар органик ва анорганик боғловчи моддалар асосида тайёрланади. Булардан ташқари Қ. м. га шиша (ойна) ва пластмассалар ҳам киради.\nЎзбекистонда Қурилиш материалларидан соғтупроқ, цемент, алебастр, ганч, қум, шағал, мармар ва ёғоч мавжуд. Қурилиш материаллари учун Узбекистон Республикаси стандартларида жами 120 тадан кўп стандарт қабул қилинган (2005 й. гача).\nАд.: Строительнне материалм [Под обшей ред. В. Г. Микульского], М., 2000; Қосимов Э., Қурилиш ашёлари, Т., 2004.


2017 йилда олий таълим муассасаларига ҳужжатлар 15 июндан 15 июлга қадар қабул қилинади\n17:40 / 27.12.2016\nМиллий матбуот марказида Ўзбекистон Республикаси Вазирлар Маҳкамаси ҳузуридаги Давлат тест маркази матбуот анжумани ўтказди. Бу ҳақда ЎзА хабар бермоқда.\nМаълумотларга кўра, 2017-2018 ўқув йилидан бошлаб олий таълим муассасаларига ҳужжатлар қабул қилиш муддати 15 июндан 15 июлга қадар бўлади. Олий ҳарбий таълим муассасаларидаги тест синовлари эса 5 июль куни ўтказилади.\nабитуриент тест синовлари Давлат тест маркази олий таълим


ОФК 2021 йилги халқаро турнирлар учун лицензия олган Ўзбекистон клубларини эълон қилди\nОсиё Футбол Конфедерацияси расмий сайтида келаси йилги халқаро мусобақаларда иштирок этиш учун лицензия олган клублар рўйхати эълон қилинди.\nУнга кўра, ОФК Чемпионлар лигаси-2021да иштирок этиш учун лицензияга эга бўлган Ўзбекистон клублари 7тани ташкил этади.\nБулар: «Пахтакор», «Локомотив», «Бунёдкор», «Навбаҳор», «Металлург», ОКМК, «Сўғдиёна».\n«Суперлигада 2-ўринни олган Қаршининг «Насаф» клуби эса ОЧЛ эмас, ОФК кубоги-2021 мусобақасида иштирок этиш учун лицензия ола билган.\nНуфуз жиҳатидан юқорида турувчи ОЧЛ учун лицензия олган клуб агар мусобақанинг саралаш босқичидан муваффақиятли ўта олмаса, ОФК кубогида иштирок этиш имкониятига эга бўлади.\nҚайд этиш жоиз, ОФК байроғи остидаги мусобақаларда қатнашиш учун клуб спорт мезонлари бўйича совриндор бўлиши ва шу билан бир қаторда лицензиялаш жараёнидан муваффақиятли ўтиши лозим саналади», - дейилади ПФЛ хабарида.


Хорижий инвестиция мамлакат тараққиётига хизмат қилади » Хоразм вилояти ҳокимлиги\nClick to listen highlighted text! Хоразм вилоят хокимлиги расмий веб сайтига хуш келибсиз!\n22 апр 2019 10:43 Cайёр қабулга таклиф этамиз\n19 апр 2019 02:20 Сайёр қабул - мурожаатларга ечим\n18 апр 2019 10:08 Гурлан туманида пилла қурти тарқатилди.\n17 апр 2019 03:21 Китоб – энг яхши совға\n13 апр 2019 11:40 ХИТОЙЛИК ИНВЕСТОРЛАР БИЛАН УЧРАШУВ\n10 апр 2019 10:20 ЁШ БОКСЧИЛАР ЎЗБЕКИСТОН ЧЕМПИОНАТИДА ЖАНГ ҚИЛИШДИ\n09 апр 2019 02:08 Мақсадимиз – аёлларни эртанги кунига умид уйғотиш\n06 апр 2019 11:28 Хоразм эшиклари инвесторлар учун кенг очилди\n06 апр 2019 07:11 Хорижий инвестиция мамлакат тараққиётига хизмат қилади\n03 апр 2019 08:04 Хоразмда халқаро инвестиция форуми ўтади\nХоразм вилояти ҳокимлиги » Ўзбек тили » Фаолият » Медиа » Янгиликлар » Хорижий инвестиция мамлакат тараққиётига хизмат қилади\nХорижий инвестиция мамлакат тараққиётига хизмат қилади\nХоразм вилоятида жорий йилнинг 5-6 апрель кунлари “Хоразмга инвестиция киритинг” шиори остида халқаро инвестиция форуми бўлиб ўтди.\nБиринчи бор ўтказилган форумда Хитой, Россия, Франция, Саудия Арабистони, Малайзия, Озарбайжон, Баҳрайн, Туркманистон каби дунёнинг 20 дан ортиқ давлатидан 100 дан зиёд компания вакиллари иштирок этди. Шунингдек, форумда БМТ Тараққиёт дастурининг Ўзбекистондаги ваколатхонаси ва Европа тикланиш ва тараққиёт банки вакиллари қатнашди.\nХалқаро анжуманнинг очилиш маросимида мамлакатимизда қулай инвестиция муҳитини яратишга алоҳида эътибор қаратилаётгани, хорижий инвесторлар учун имтиёзлар берилаётгани таъкидланди. Иштирокчиларга Хоразм вилоятининг иқтисодий салоҳияти, ички имкониятлари ҳақида батафсил маълумот берилди.\nХалқаро нуфузли ташкилотлар ва дунёнинг етакчи компаниялари вакиллари форум борасидаги ўз фикр-мулоҳазаларини билдирди.\n– Мен Ўзбекистонда аккредитациядан ўтганимга бир неча кун бўлди, – дейди БМТ Тараққиёт дастурининг Ўзбекистондаги доимий вакили Матилда Димовска. – Мен учун мамлакат ҳудудлари билан танишиш Хоразм диёридан бошланганидан жуда хурсандман. Чунки ушбу воҳа ўзининг бой тарихи билан Марказий Осиёда алоҳида ўрнига эга. Форум жуда яхши ташкил этилган. Бир нечта давлатларнинг кўзга кўринган компаниялари бу ерда иштирок этмоқда. Ўйлайманки, форум доирасида олиб бориладиган ҳамкорлик музокаралари Хоразм вилояти учун жуда катта фойда келтиради.\nХалқаро форум шуъбаларга бўлинган ҳолда ишини давом этди.\nҚишлоқ хўжалигида инновацион ёндашувларни ишга солиш – пахтачилик кластери, замонавий гидропоник иссиқхоналар, интенсив боғлар, логистика марказларини қуриш, шунингдек, чорвачилик, балиқчилик ва паррандачилик кластерларини ташкил қилиш борасида маҳаллий ҳокимлик, тегишли бошқарма ва ташкилотлар хорижий инвесторлар билан қатор келишувларга эришди.\n– Хоразм қишлоқ хўжалиги маҳсулотлари етиштиришда жуда катта потенциалга эга ҳудуд экан, – дейди испаниялик инвестор Жоссе Антонио Эстебан Виллегас. – Мен бу ерга 80 миллион доллар инвестиция киритиб, замонавий технологиялар билан жиҳозланган 180 гектар майдонда “Инновацион иссиқхона” қурмоқчиман.\nФорум доирасида ўтказилган “B2B” форматидаги учрашувда Хоразм вилояти ҳокими хорижий компаниялар вакиллари билан суҳбатлашди.\nҚишлоқ хўжалиги, саноат, туризм, ижтимоий соҳа йўналишларида 100 дан ортиқ истиқболли лойиҳа тақдимоти, ҳудуддаги корхоналар ва кичик бизнес субъектлари томонидан ишлаб чиқарилаётган турли маҳсулотлар ярмаркаси форум иштирокчиларида катта қизиқиш уйғотди.\nФорум доирасида иштирокчилар вилоятдаги йирик корхоналар, савдо, туристик ва қишлоқ хўжалиги объектларида бўлиб, уларнинг фаолияти билан танишди.\n“Хоразмга инвестиция киритинг” шиори остидаги халқаро инвестиция форуми хорижий давлатлар билан мамлакатимиз ўртасида савдо-иқтисодий, сармоявий алоқаларни ривожлантириш учун кенг имкониятлар очди. Форум доирасида кўплаб ўзаро манфаатли келишувларга эришилди.


29 ноябр 2021, Тошкент вақти: 08:08\nЎзбек расмийлари талабига кўра, Рамазон ойида Ўзбекистонда Таровиҳ намозлари фақат Жомеъ мақомига эга бўлган масжидларда ўқилиши керак.\nРамазон ойи кириб мусулмонлар рўза ибодатини бошлашди. Лубнон¸ Эрон¸ Туркия каби мамлакатлардаги мусулмонлар 20 августдан рўза тутишган бўлса¸ бошқа давлатлар, хусусан, Ўзбекистонда рўза шанба кунидан белгиланди.\nРамазон арафасида ўзбек мусулмонлари "Рўза қачон бошланади? Қачон ният қилиб, қачон оғиз ёпилади?" деган савол жавобини қидиришди.\nРамазоннинг қачон бошланиши Ўзбекистон бозорларидаги тужжорлар учун ҳам муҳим¸ зеро, улар учун бу ой гўшт ¸ нишолда¸ хурмо каби ифтор дастурхонига қўйиладиган неъматларнинг харидоргир пайтидир.\nЧалкашликми ë икки хил ëндошув\nТошкентлик диндор Мўътабар Аҳмедованинг айтишича, рўзанинг қачон бошланиши пайшанба кунигача номаълум бўлиб турган.\n- Албатта бизларда чалкашлик жуда кучли бўлади. Бу йил янада кучли бўлди. Ҳафта-10 кун илгари “18 августда тутилар экан” деган хабар келди. Кейин 20 августда экан, дейишди. Чоршанба куни диний идора қачон оғиз бекитилишини эълон қилар экан, деди. Лекин чоршанба куни эълон бўлмади. Шунинг учун кеча одамлар нима қилишни билмай қолди¸ дейди Мўътабар Аҳмедова.\nИсломшунос олим Сайфиддин Сайфуллоҳ рўзани қачон тутиш масаласида расмий идоралар раъйига қарашини айтади.\n- Биз энди "амри подшо вожиб" деб қилдик энди. Бошқа нима қиламиз? Календарда белгилангани бўйича тутаяпмиз. Ўзингиз биласиз¸ бу энди раҳбарлар ҳал қиладиган нарса¸ дейди Сайфиддин Сайфуллоҳ.\nРўза ва на моз вақтини аниқлаш масаласи боис ўтмишда исломий давлатларда астрономия ва математика ривожланган.\nҲозир Туркияда истиқомат қилаëтган ўзбекистонлик мулла Мусо назарида эса рўза вақтини математик усулда эмас, балки оддий кузатув орқали белгилаган маъқул.\n- Чалкашлик нимада¸ деган савол туғилганда, масалан¸ Туркия бўлсин¸ Ўзбекистон бўлсин¸ бошқа бўлсин, математик тақвим бўйича қилишади. Саудия ва бошқа араб мамлакатларидаги мусулмонлар ойга қараб белгилайди. Пайғамбаримизнинг (с.а.в) ҳадислари бор-ку. Шунга кўра, ойни кўриб¸ рўзани бошлашимиз керак. Айни шаклда ойни кўриб байрам намозини ўқишимиз керак. Асос бўлган нарса¸ далил бўлган нарса ойдир. Математик ҳисоб бўлмайди. Математик ҳисобда хато бўлиши мумкинлиги учун ҳам бизга тавсия қилинган нарса ойдир¸ дейди мулла Мусо.\nТаниқли олим Обид қори Назаров рўзанинг бошланиш вақти билан боғлиқ вазиятга ойдинлик киритди.\n- Бисмиллаҳир роҳманир роҳийм. Пайғамбаримиз (с.а.в) “Ойни кўриб тутингиз ва очингиз”, деганлар. Ўшандан бери дин эркинлиги мавжуд бўлган ислом мамлакатларида одамлар бу қоидага амал қилишади. Чунки давлатларнинг ўзи шунга йўл беради. Аммо дин ва мусулмонлар тазйиқ остида қолган ҳудудларда эса бу нарсага амал қилишни ҳукумат истамайди. Шунинг учун улар ибодат вақтини ҳам ўзларининг йўли билан белгилаб беришга ҳаракат қилишади. Улар ойнинг чиқишини ва ботишини астрономик кузатувлар орқали кузатишади.\n“Астрономик¸ фалакиëт кузатувлари ëрдамида¸ асосида тузилган тақвим тўғри. Шунга амал қилиш керак” дейдиган одамлар ҳам¸ олимлар ҳам бор. Аксинча, бу табиий ҳолат билан белгиланиши керак¸ дейдиган олимлар ҳам бор. Биз фалакиëт тарафдорларига қарайдиган бўлсак¸ бу ишлар жуда ҳам аниқ ва хатодан ҳоли бўлади, деб айтиш ўринли эмаслигини кўрамиз. Бундай кузатишлар асосида қарор чиқарадиганларда ҳам адашишлар бўлиб туради. Олайлик¸ бу йилги Рамазонни белгилашда ҳам шу кўзга ташланаяпти¸ дейди Обид қори Назаров.\nРўза арафасидаги тижорат\nЎзбек шоир Ҳамза Ҳакимзоданинг “Рўза тутдим нон учун” деган шеъри бор. Шоирнинг бу шеърида кўпчиликнинг тақво учун эмас¸ балки моддият илинжида рўза тутгани танқид қилинади.\nЎзбекистонлик суҳбатдошларимизнинг айтишларича, шу кунда Ўзбекистон бозорларидаги тужжорлар рўзани баҳона қилиб нархни оширишмоқда.\n- Ҳамма нарса қимматлашди. Бу бор. Битта кичкинагина қовун оламан десангиз¸ 1500-2000 сўм. Тарвузлар ҳам шу. Ҳамма нарса қимматлашган¸ дейди Мўътабар Аҳмедова.\nРўза айëмида егуликларнинг қимматлашуви,Сайфиддин Сайфуллоҳнинг эътирофича ҳам, ҳар йил кўриладиган ҳолат.\n- Шу қимматлашиб кетиши тўғри эмас. Бу¸ қўполроқ айтганда¸ ноинсоф одамларнинг одати. Бунақа бўлиш керак эмас. Шу одамларга ҳам инсоф берсин. Шу одамлар Рамазондан фойдаланишни ўйламаслиги керак. Рамазондан моддий эмас, маънавий фойдани кўзлаш керак¸ дейди Сайфиддин Сайфуллоҳ.\nТижоратчи ўзига оид молини сотаëтган бўлса-ю¸ биз ундан Рамазон ойи боис нархни туширишини сўрасак¸ бу инсофданми? Ахир таннарх деган¸ фойда деган тушунчалар Исломга зид эмас-ку?! Бу саволимизга жавобни Обид Қоридан олдик.\n- Расулуллоҳ (с.а.в) “Сотганда ҳам¸ харид қилганда ҳам бағрикенглик қилган инсонга Оллоҳнинг раҳмати ëғилсин”, деганлар. Яна “Одамларнинг яхшиси одамларга кўпроқ фойда етказадигани” дейдилар. Одамларга қандай фойда етказиб бўлади? Мана шу касб-кор билан фойда етказилади. Шунинг учун бундай пайтларда нарх-наволарнинг кўтарилишидан хурсанд бўлиш ва “Одамлар барибир олади, одамлар мажбур, Рамазонда олади-да, Ҳайитда олади-да” деган нарса билан нархларни кўтариш¸ одамларга қийин бўлаëтганига эътибор бермаслик бағритошликка¸ бераҳмликка кириб қолади. Бундай тижоратчилар савоб олмайдилар¸ дейди Обид қори Назаров.\nРамазондан мурод сиëсий тижоратми?\nЎзбекистон ҳукумати кўпгина ҳисоботларда диндорларга ва хусусан, мусулмонларга тазйиқлар қилаëтган режим сифатида тилга олинади. Рамазон кириб келар экан, Ўзбекистон ҳукумати бундан "Мана, мамлакатда диний бағрикенглик бор" деган гапнинг тарғиботи сифатида фойдаланади. Обид қори Назаров бу ҳолатга изоҳ берди.\n- Ислом ва мусулмонлар Ўзбекистон ҳукумати учун катта бир муаммо. Ўзбекистон ҳукуматининг Исломга муносабати яхши эмас. Ўзи дилдан Исломни суймаган инсонлар бўлгандан кейин улар бундай ишларни фақат ўз сиëсий мақсадлари йўлида ишлатадилар ва Рамазонни ҳам сиëсий тижоратга айлантиришга ҳаракат қиладилар. Бундай ойнинг ҳурматидан на қамоқхонани ëпадилар¸ на қийноқларни тўхтатадилар¸ на тазйиқни камайтирадилар. Аксинча¸ барчасини кучайтирадилар. Рамазон келиши билан одамларнинг қалбига қўрқув ҳам келади¸ дейди Обид қори Назаров.\nҚочган ҳам, қувган ҳам Худо дейди\nСуҳбатдошимиз "Мемориал" фаоли Мўътабар Аҳмедова Ўзбекистонда золимлар ҳам мазлумлар билан бирга рўза тутаëтганини айтади.\n- Бизларда ҳамма мусулмон. Аммо бизларда Ислом йўқ. Бир қўли билан ўғирлик қилади¸ қотиллик қилади¸ иккинчи қўли билан Оллоҳга ибодат қилади. Буни билгувчи Оллоҳнинг ўзи. Бунинг ҳаммаси мунофиқлик¸ дейди Мўътабар Аҳмедова.\nИсломшунос олим Сайфиддин Сайфуллоҳга кўра¸ тақлид эмас¸ тақво муҳим.\nСайфиддин Сайфуллоҳ: “Тоғ бўрисиз бўлмас¸ қишлоқ ўғрисиз” деган гап бор. Бу аччиқ ҳақиқат гап. Бу бор гап.\nОзодлик: Эртага Рамазон бўлади экан¸ деб бугун маишатни жуда маромига етказиб қилиш...\nСайфиддин Сайфуллоҳ: Оллоҳ асрасин бундан. Бу энди жуда ҳам нозик масала. “Эртага Рамазон бўлади, бугун баъзи бир ишларни қилиб олайлик, Рамазон ойида буни қила олмаймиз, ичиб қолайлик¸ маишат қилайлик¸ фаҳш ишлар қилайлик” дейдиган инсонлар йўқ эмас. Афсуски¸ шунақа инсонлар бор. Бу инсонлар бу қилиғи билан¸ бу иши билан жуда катта хато қилади. Булар маърифати жуда оз инсонлар. Бошқа инсонларга тақлид қилиб юрган инсонлар. Одатда, имон ҳақида гап кетганда¸ тақлидий ва таҳқиқий имон бор, дейди. Булар бировга тақлид қилиб яшайдиган кишилар. Тақлидий имон билан инсон узоққа бор олмайди¸ кўзлаган мақсадига эриша олмайди. Рамазонга тавба ва истиғфор билан кириш керакки¸ токи Рамазон янада манфаатли¸ янада қувватли¸ янада фойдали бўлсин. Рамазонда моддий ва маънавий умуман ҳар жиҳатдан покланиб кирилса¸ ўша Рамазоннинг файзи янада зиëда бўлади.\nОзодлик: Ифторликларни овқат ейиш бўйича мусобақаларга айлантириб юборилиши...\n- Ифторлик дегани бу овқатни исроф қилиш дегани эмас. Масалан¸ биринчиси сузилади¸ иккинчиси сузилади. Бунга чидаш мумкин. Учинчи¸ тўртинчисига ўтгандан кейин бу исроф бўлади. Бундан ташқари¸ бу овқатларни тайëрлаш учун қанча одам сарсон бўлади. Оллоҳ Қуръони Каримда: “Енглар¸ ичинглар¸ лекин исроф қилманглар” деб айтган. Шунинг учун ифторликларга жуда эҳтиëт бўлиш керак. Пайғамбаримиз (с.а.в) замонларида қанақа ифторликлар бўларди? Шуни халққа бир тушунтириб қўйишимиз керак. Ифтордан мақсад қоринни тўлдириб ейиш эмас. Ифторлик бу рўзадорнинг ўзининг эҳтиëжига кўра нарсаларни тановвул қилиши. Рўзадор ифторликда биринчи¸ иккинчи¸ учинчи ва тўртинчини паққос ургандан кейин ибодат ҳам шунга яраша бўлади¸ дейди Сайфиддин Сайфуллоҳ.\nБировларнинг ибодатини муҳокама қилиш ийманишга лойиқ бир машғулот. Аммо нима бўлганда ҳам "Бир диндорга зулм қилаëтган золимнинг ибодати қабул бўладими?" деган саволга ҳам жавоб истадик.\nОбид Қори Назаров гапиради.\n- Баъзи одамлар ўзларининг ҳиссиëтларига берилиб¸ “Золимларнинг тутган рўзаси ҳам рўза эмас, уларнинг ўзлари ундай¸ бундай” деб юборишади. Эҳтимол шундайдир. Шундай бўлиши ҳам мумкин. Шариатнинг бу жиҳати ҳам бор. Лекин фақат шунинг ўзи ушлаб олинмайди.\nХалққа зулм ўтказиш ниҳоятда оғир гуноҳ. Одамларни қийнаëтган қамоқхона нозирларими¸ ҳукумат арбобларими – шуларнинг ичидан кимдир рўза тутаëтган бўлса¸ булар золимнинг рўзаси. Зулм бу куфр дейилмайди. Яъни зулм қилган одам диндан чиқиб кофир бўлади, дейилмайди. У қаттиқ гуноҳкор бўлади. Унга қаттиқ гуноҳкорлиги ҳам етиб ортади. Бу ëқдаги одамларнинг “У кофир бўлди, унинг ҳеч бир амали қабул бўлмайди” деган сўзларни айтмасалар ҳам унинг зулми¸ бир мусулмонга қилган зўравонлиги¸ зуғуми унинг ниҳоятда қаттиқ азобда қолишига¸ дўзахга тушишига ва дўзахда жуда ҳам оғир ҳолатларда қолишига кифоя қилади. Тутаëтган рўзасини эса Оллоҳ билади¸ дейди Обид қори Назаров.\nИсломнинг беш асосий арконидан бири бўлган рўза ибодати Ўзбекистонда шанба кунидан деб белгиланди.


Жорий йилнинг 7 декабрь куни Ташқи савдо вазирлигида Покистон Республикасининг Ўзбекистон Республикасидаги Фавқулодда ва Мухтор элчиси Ирфан Юсуф Шами билан учрашув бўлиб ўтди. Бу ҳақда вазирлик Матбуот хизмати хабар беради.\nХабарда маълум қилинишича, учрашув чоғида икки ёқлама савдо-иқтисодий ҳамкорликнинг жорий ҳолати ва истиқболларига тегишли масалалари муҳокама қилинди. Қишлоқ хўжалиги, электротехника саноати, озиқ-овқат саноати соҳаларида ҳамкорликни йўлга қўйиш шунингдек, навбатдаги Ҳукуматлараро комиссия йиғилишини ўтказишга тегишли масалалар атрофлича кўриб чиқилган. Вакиллар икки давлат ўртасида агро техника воситаларини етказиб бериш масалаларига ҳам тўхталиб ўтган.\nЭслатиб ўтамиз, сўнгги марта икки мамлакат ўртасидаги Ҳукуматлараро комиссия йиғилиши 2011 йил Исломобод шаҳрида ташкил этилганди. Бу гал ушбу йиғилиш Ўзбекистонда ўтказилиши режалаштирилмоқда. Ҳозирча Ҳукуматлараро комиссия йиғилишининг навбатдаги тадбири қачон ўтказилиши ҳақидан аниқ маълумот берилмаган.\nЎзбекистон Покистон Ташқи савдо вазирлиги


ЖЧ-2014. Коста-Рикадан сенсация, Уругвайдан илк қизил карточка / CHAMPIONAT.asia\n17:43"Интер" янги либосини тақдим этди 0 17:36Спортга оид селектордан келиб чиқиб эркин фикр! Миржалол Қосимов ЎФАга ўтса нима дейсиз? 55 17:17Olamsport: ЖЧ чорак финалида Россия-АҚШ тўқнашуви, таэквондочиларимизнинг Олимпиада олдидан имкониятлари 2 17:12Аргентина терма жамоасига А Серия юлдузи чақирилмади 10 17:07Ла Лига. 38 ёшли ҳужумчи жамоаси билан шартномасини узайтирди 2 16:54Бош вазир томонидан ўтказилган йиғилишда ЎФА фаолияти танқид қилинди 56 16:43"Атлетико" Родри кетган тақдирда ПСЖ футболчисини олиб келади 5 16:17"Манчестер Юнайтед" Дибаланинг оиласи билан музокара ўтказмоқда 51 16:06"Манчестер Сити" футболчилари АПЛ совринини тушириб юборишди 12 15:52"Барселона" трансфер нишонларини белгилаб олди 34 15:49Германия терма жамоаси Беларусь ва Эстонияга қарши ўйинлар учун таркибини эълон қилди 8 15:22Никимбаев: "Ал-Васл"ни ёмон кўраман" 76 15:19Пулишич: "Челси"га гол уриш ва ассистлар учун келдим" 6 14:56Мата МЮни "Ньюкасл"га алмаштириши мумкин 5 14:23"Боруссия" Д навбатдаги трансферни эълон қилди 13\nЖЧ-2014. Коста-Рикадан сенсация, Уругвайдан илк қизил карточка\n15 июн 2014 02:20\nБу футбол, бу Жаҳон чемпионати деб аталади. Сиз кутган нарсалар доим ҳам қайд этилавермайди. Футболни шу боис ҳам севамиз.\nФорталеза шаҳридаги стадионда бўлиб ўтган Уругвай - Коста Рика учрашувига берилган дастлабки таърифлар эди бу. Бир бошидан бошлаймиз...\nЖЧ-2014га қуръа ташланган вақтда кўпчиликнинг Коста Рикага раҳми келганди, аммо бугун ушбу давлат терма жамоаси ЖЧ-2010 ярим финалчиси ҳисобланган Уругвайни 3:1 ҳисобида мағлуб этди.\n22-дақиқада уругвайликлар сардори Диего Лугано рақиб жарима майдони ичида йиқитилди, ҳакам пенальти белгилади. Уни ПСЖ ҳужумчиси Эдинсон Кавани совуққонлик билан аниқ амалга оширди - 1:0. Барчаси кутилгандек бошланди. Биринчи бўлим охирида Форланнинг Кейлор Навас Форланнинг зарбасидан кейин ҳимоячига тегиб, юқори бурчакка кириб бораётган тўпни тўсин устидан ошириб ташлади.\nТанаффус вақтида Коста рикаликлар ўз мураббийларида яхшигина гап эшитишган шекилли буткул бошқача ўйнашни бошлаб юборишди. 54-дақиқада қанотдан жарима майдонига оширилган тўпни қайтаришда Уругвай ҳимоячилари суст ҳаракат қилишди. Тўпни тўхтатиб олган Кэмпбелл хотиржамлик билан чап оёғида кучли зарба берди, 1:1.\nОрадан 3 дақиқа ўтиб жарима зарбасидан кейин тўп дарвоза яқинига оширилди ва Дуарте боши билан узоқ бурчакка тўпни айлаштириб ташлаб қўйди - 1:2!\n83-дақиқада захирадан майдонга тушган Маркос Урена кейинги дақиқада Муслера дарвозасига гол урди - 1:3.\nБаҳс сўнггида Уругвай ҳеч бўлмаса битта тўп ҳам кирита олмади, буни ўрнига ҳимоячи Макси Перейра Жоель Кэмпбеллнинг оёғига атайин тепгани учун қизил карточка олиб майдонни тарк этди. Ушбу қизил карточка ЖЧ-2014даги биринчиси бўлганини таъкидлаш лозим.\nШу тариқа ўлим гуруҳидан ўрин олган яққол аутсайдер биринчи турда 3 очко қўлга киритиб, камида 3 соатга гуруҳда якка пешқадам бўлиб олди.


Мирзиёев Тошкент ерусти ҳалқа метросининг иккинчи босқичи қурилишини бориб кўрди | Qalampir.uz\nМирзиёев Тошкент ерусти ҳалқа метросининг иккинчи босқичи қурилишини бориб кўрди\nЖамият\t06 Июнь 22:50 7937\nБугун, 6 июнь куни Ўзбекистон Президенти Шавкат Мирзиёев Тошкент ерусти ҳалқа метросининг иккинчи босқичи қурилишини бориб кўрди. Бу ҳақда Президент Матбуот хизмати хабар берди.\n2020 йилда Тошкент ерусти ҳалқа метросининг “Дўстлик-2” бекатидан “Қўйлиқ” бекатигача бўлган биринчи босқичи қурилган эди. Бугунги кунда Қўйлиқдан Сергели йўналишининг 5-бекатига элтувчи иккинчи босқич барпо этилмоқда. Ҳозирги кунгача 200 дан зиёд таянч устунлар ўрнатилиб, эстакадалар қурилмоқда.\nДавлат раҳбари бу ишларнинг сифатини кўздан кечирди.\n“Ерусти метроси қуриш тажрибамизда йўқ эди. Биз янги тарих яратаяпмиз. Шунинг учун йўлнинг мустаҳкамлигини яна бир марта жиддий кўриб чиқиш керак. Иккинчидан, метрода, бекатларда одамлар учун замонавий, электрон хизматларни кўпайтириш зарур”, дейди Шавкат Мирзиёев.\nЕрусти метросининг қарийб 12 километрлик бу қисмида 7 та бекат бўлади. Улар орасидаги қатнов вақти 13 дақиқани ташкил этади. Мазкур йўналиш бир кунда 40 мингга яқин йўловчига хизмат кўрсатиш қувватига эга бўлади.\nБунинг эвазига шахсий транспортларга эҳтиёж камайиб, тирбандлик бартараф этилади. Хусусан, Қўйлиқ – Сергели йўналишида ҳаракатланадиган кунлик автомобиллар сони 32 мингтагача қисқариб, транспорт оқими 12 фоиз камайиши мумкин.\nУмуман, ушбу босқич қуриб битказилиши билан Тошкент метрополитенининг жами узунлиги 70 километрдан зиёд, бекатлар сони 50 та бўлади. Метрода юрувчи кунлик йўловчилар сони 600 минггача етади. 245 та янги иш ўрни яратилади.\nШу ерда Тошкент шаҳрида жамоат транспортини ривожлантириш ва метрополитенда йўловчиларни кўпайтириш лойиҳалари тақдимот қилинди.\nУнга кўра, жамоат транспорти билан яхши қамраб олинмаган маҳаллаларга 12 та янги автобус йўналиши очилиб, метро бекатлари билан боғланади. Шунингдек, Тошкент вилоятидан пойтахтга кириб келувчи 9 та катта йўлда тезкор автобус қатновлари ташкил этилади.\nПрезидент бу таклифларни маъқуллаб, маҳаллалар аҳолисининг метрога келиб-кетиши учун қулайликлар яратиш, бекатлар ёнида авто ва велотураргоҳлар ташкил этиш муҳимлигини таъкидлади. Жамоат транспорти учун яна электробуслар олиб келиш ва уларга техник хизмат кўрсатувчи мутахассислар тайёрлаш, трамвай йўли қурилишини жадаллаштириш бўйича кўрсатмалар берди.\nДавлат раҳбари Қипчоқ кўчаси бўйлаб юриб, йўл инфратузилмасини кўздан кечирди.\n29 Июнь 00:26 68291\n28 Июнь 17:57 43686\n28 Июнь 18:21 39894\n28 Июнь 20:16 38105\n29 Июнь 08:19 37675


Ватаним… | ФайзБоғ\nОнам мени дунёга келтирганларидан то бугунги кунга қадар менга меҳр берганлар, тарбия қилганлар, эътиқодим ва иймонимни шаклланишига энг катта ҳисса қўшганлар. Онам менга ҳамма нарсани ўргатганлар. Ҳамма-ҳаммасини онамнинг дунё қарашлари орқали кўриб, тушуниб, ўрганганман. Онам менга ҳамма нарсани ўргатдилар, лекин бирор марта менга қандай қилиб ўзларини яхши кўришим кераклигини ўргатмадилар. Берган меҳрлари, садоқатлари орқали мен онамни яхши кўриб, севиб, ардоқлаб боравердим.\nВатанни ҳам онага ўхшатадилар. «Она — ватан!» Ҳамма менга ватанни қандай севишим кераклиги ҳақида маъруза ўқийди. Телевизорда ватанпарварлик ҳақида тинмай гапирилади. Ватанни севишга чақиришади. Ватан ҳақида шеърлар, ваъзлар ўқишади. Ватан хоинлари, ватангадолар ҳақида кўрсатувлар қилиб, уларни, ота-оналарини сазойи қилишади.\nҲеч ақлимга сиғмайди: онани ёмон кўрадиган одам борми? Ҳатто онаси фоҳиша бўлганлар ҳам онасини яхши кўришса керак. Ватан онага қиёсланар экан, ким ватанини ёмон кўради? Мен ҳали ватанини ёмонлаган Ўзбекни кўрмадим. Ҳа, ишонаверинг, кўрмадим. Ёки сиз кўрдингизми? Ватанини — қишини, баҳорини ёмонлаган одамни кўрдингизми? Ватан тупроғидан, ватан ҳавосидан нолиган одамни-чи? Ватан нонини, мевасини ёмонлаган одам ҳақида эшитганмисиз? Ватанни ватандан узоқдаги ҳар бир одам соғиниб яшайди. Ватандан озгина узоқлашган одам буни ҳис қилган. Онани яхши кўришни она ўргатмагани каби ватан ҳам бизга яхши кўришни ўргатмаган. У меҳр берган. Бизни улғайтирган. Биз унинг ҳавосидан, неъматларидан баҳра олганмиз. Яшаганмиз, улғайганмиз ва яшаяпмиз. Бизга ватанни яхши кўриш қонимиз билан бирга кирган. Ҳар ким ўз тасаввурича яхши кўраверади.\nОнангиз уйингизга ўгай отани олиб келса, у ўгай ота зулм қилса, сизни ўгай укангизни яхши кўриб, сизни таҳқирласа, хўрласа, хаққингизни олиб, «мен ҳам онангман», деса ишонасизми? Ўгай отани она ўрнида қабул қиласизми? Ҳа, афсуски, бугун ҳам, ўтмишда ҳам кўплар қабул қиляпти. Ўгай отани «она», деб ҳайқиряпти.\nВатан — бу ватан! Давлат билан ватанни адаштирманг, илтимос! Мен Ўзбеклар ичида ватанидан норози бўлганларни кўрмадим. Аммо давлатидан норози бўлганларни кўрдим. Давлат онангизни меҳрини, мол-давлатини, чиройи-ю, гўзаллигини тортиб олиб, ундан фақат ўзи фойдаланса, сизни хаққингизни еса-да, яна сиздан садоқат ва меҳр ила онангиз каби севишни талаб қилса, бу қанчалик ҳақиқат бўлади?\nМен ватаним олдида қарздорман. Ҳар бир қолган ўзбекистонликлар каби, онамни олдида қарзимни уза олмаганим каби қарздорман. Аммо менинг давлатдан қарзим йўқ.\nСоюз давридаги ҳам Давлат эди. Ўша давлат — мени укаларимни ўз манфаати йўлида пахта майдонларида ишлатиб, устидан зарарли дорилар сепди. Ўша Давлат — ер ости ва устки бойликларига эгалик қилиб, мени акаларим, опаларим ва сингилларим хаққини еди. Ўша Давлат — ўгай ота-онамга эгалик қилгани каби ватанимга ҳам эгалик қилди. Ўша давлат — ота-боболаримни (бугун сиз ва биз ватанпарвар деб эътироф этадиган) қатағон қилди. Халқи, ватани учун курашганларни «халқ хоини», «ватан хоини», деб қатл қилди, қувғин қилди.\nДавлатлар келиб кетаверади. Кеча Союз, ундан аввал Хонликлар, қабилалар, Чингизлару, оқ пошшоҳлар давлатлик қилди. Эгалик қилди. Ҳар бир давлат ватанга эгалик қилиб «мен онангман» деб уқтирмоқчи бўлди. Ҳар бир давлат ўзини ватанга тенглаштирди. Ўз номини ватан номи ёнига қўйди. Вақт ва тарих давлат бошқа, ватан бошқа эканлигини кўрсатиб берди.\nДавлат бугун бор, эртага йўқ. Бугун буниси, эртага бошқаси. Аммо ватан ягонадир! Ватан танланмайди!


TASHKENT. UZA. Kazinform – Ўзбекистоннинг 30 та олий таълим муассасаси анъанавий равишда юритиладиган, дунёнинг энг кучли университет ва институтлари фаолиятини баҳолаб борадиган машҳур тузилмалар рўйхатидан жой олди, деб хабар беради Kazinform ЎзАга таяниб.\nЖорий йилда Қозоғистонда ОТМда амалий бакалавриат йўлга қўйилади\nNUR-SULTAN. Kazinform – Жорий йилда Қозоғистонда биринчи марта олий таълим даражасида «Амалий бакалавр» пилот лойиҳаси йўлга қўйилади. Бу ҳақда Ҳукумат йиғилишида ҚР таълим ва фан вазири Асхат Аймағамбетов маълум қилди, дея хабар беради Kazinform мухбири.\nҚозоғистон ва Италия олий таълим соҳасида ҳамкорликни кучайтирмоқда\nKASSINO. Kazinform – Таълим ва фан соҳасидаги икки томонлама ҳамкорликни янада ривожлантириш доирасида Қозоғистон Элчиси Ерболат Сембаев Лацио вилоятидаги Кассино университетига ташриф буюрди. Бу ҳақда Kazinform Қозоғистон Республикаси Ташқи ишлар вазирлиги матбуот хизматига таяниб хабар беради.\nБу йил коллежлардаги таълим грантлари сони 45 мингтага кўпаяди – ҚР Таълим вазирлиги\nNUR-SULTAN. Kazinform – Жорий йилда коллежларда таълим олиш учун грантлар сони 45 мингтага кўпаяди, жами 125 мингта грант ажратилади, деб хабар беради Kazinform ҚР Таълим ва фан вазирлиги матбуот хизматига таяниб.\nҚозоғистондаги ҳудудий олий ўқув юртларига «миллий» мақом бериш таклиф этилди\nNUR-SULTAN. Kazinform – Қозоғистондаги ҳудудий олий ўқув юртларига «миллий» мақом беришни таклиф қилди, деб хабар беради Kazinform мухбири.\nҚозоғистонда 5 сентябрни Талабалар куни сифатида белгилаш таклиф этилди\nNUR-SULTAN. Kazinform – Қозоғистонда 5 сентябрни Талабалар куни сифатида белгилаш таклиф этилди, деб хабар беради Kazinform мухбири.\nҚозоғистонда 2025 йилга бориб туризм соҳасида 60 минг иш ўрни яратилади\nNUR-SULTAN. Kazinform – Мажилисда Ҳукумат соатида ҚР Маданият ва спорт вазири Даурен Абаев Халқаро туризм ва меҳмондўстлик университети имкониятлари ҳақида гапириб берди, деб хабар беради Kazinform мухбири.\nҚозоғистонда университет шифохоналари қайси шаҳарларда қурилади\nNUR-SULTAN. Kazinform – ҚР Соғлиқни сақлаш вазири ўринбосари Жандос Буркитбаев мамлакатнинг қайси шаҳарларида университет шифохоналари қурилишини маълум қилди, деб хабар беради Kazinform мухбири.\nЎзбекистондаги 4 та ОТМ Буюк Британиядаги ёш университетлар рейтингига киритилган\nTASHKENT. UzA-Kazinform – Ўзбекистондаги 4 та университет Буюк Британиянинг «Times Higher Education» агентлигининг «Young University Rankings – 2022» (ёш университетлар рейтинги) киритилди, деб хабар беради Kazinform ЎзАга таяниб.\nҚасим-Жомарт Тоқаев Назарбоев Университети президентини қабул қилди\nNUR-SULTAN. Kazinform – Президент Қасим-Жомарт Тоқаев Назарбоев Университети президенти Шигео Катсуни қабул қилди, деб хабар беради Kazinform Ақордага таяниб.\nҚозоғистонда 2021 йилда хусусий мактаблар очилишида ҳақиқий бум кузатилди\nNUR-SULTAN. Kazinform – 2021 йилда хусусий мактаблар очилишида ҳақиқий бум кузатилди. Бу ҳақда ҚР Таълим ва фан вазири Асхат Аймағамбетов ўзининг Facebook саҳифасида маълум қилди, деб хабар беради Kazinform мухбири.


07 июл 2022, Тошкент вақти: 16:37\nБир ўзбекистонлик бир ойда 4 кг мол гўшти, 2 кг қўй гўшти, 2 кг товуқ гўшти ейиши керак.\nЎзбекистон истеъмолчилар ҳуқуқларини ҳимоя қилиш жамиятлари федерацияси бир ўзбекистонлик учун бир ойга мўлжалланган истеъмол саватида бу маҳсулотлардан ташқари жами 72 турдаги товар ва хизматлар миқдори ва нархлари келтирилган.\nФедерация ҳисоб-китобича, бир ўзбекистонликнинг бир ойлик тирикчилиги учун 2 157 070 сўм ёки кунига 71 902 сўм керак бўлади. Бу кўрсаткич Президент администрацияси мулозими айтган 5 600 сўмдан 13 баробар, Соғлиқни сақлаш вазирлигиникидан камида 2 баробар кўпдир.\nИстеъмолчилар ҳуқуқларини ҳимоя қилиш жамиятлари федерацияси ўзбекистонликлар истеъмол саватининг ўз версиясини 3 февралда расмий сайтида эълон қилди.\nФедерация ишлаб чиққан сават бир ойда ўртача меҳнатга лаёқатли шахс истеъмол қиладиган товар ва хизматлар рўйхатидир.\nРўйхатдан нон ва унли маҳсулотлар, гўшт ва гўшт маҳсулотлари, балиқ ва балиқ маҳсулотлари, сут ва сут маҳсулотлари, гуруч ва ёрмалар, дуккаклилар, сабзавот, мева ва резаворлар, цитрус мевалар, шунингдек, хўжалик моллари ҳамда хизматлар жой олган.\nМасалан, рўйхатнинг дастлабки “Нон ва унли маҳсулотлар” бўлимида нон (буханка), ун ва макарон маҳсулотлари келтирилган.\nФедерация ҳисоб-китобича, бир киши бир ойда 1 600 сўмлик буханка нондан 10 та ейди ва бунинг учун у 16 000 сўм сарфлаши керак.\nШу тахлит ҳар бир маҳсулот ва хизматлар бўйича ҳисоб чиқарилган. Масалан, бир киши бир ойда 4 кг мол гўшти, 2 кг қўй гўшти, 2 кг товуқ гўштидан ташқари 1 кг колбаса ейиши лозим. 8 кг гўшт ва 1 кг колбасанинг умумий нархи, федерация ҳисобича 553 000 сўм бўлади. Бундан ташқари истеъмол саватида 2 кг балиқ (40000 х 2 = 80000 сўм) ва 1 кг балиқ маҳсулотлари (33000 сўм) бўлиши керак.\nИстеъмол саватининг “Хизматлар” бўлимида тиббий хизматлар ва воситалар, сартарошхона хизматлари, Интернет ва мобил алоқа каби 7 хил хизмат тури назарда тутилган.\nМасалан, Истеъмолчилар жамияти ҳисобича, бир киши сартарошга 50 000 сўм, Интернет ва мобил алоқа учун 100 000 сўм сарфлайди.\n58 турдаги озиқ-овқат, 4 турдаги шахсий гигиена ва косметика воситалари, 3 турдаги хўжалик моллари ҳамда 7 турдаги хизматга тўлаш учун ўртача меҳнатга лаёқатли ўзбекистонликнинг чўнтагида бир ойда 2 157 070 сўм бўлиши керак.\nШу рақамдан келиб чиқилса, 5 кишилик ўртача оиланинг бир ойлик озиқ-овқат ва хизматлар учун сарфига камида 10 миллион сўм – тақрибан 1000 АҚШ доллари керак бўлиши тушунилади.\nФедерация расмий вакили изоҳи\nЎзбекистон истеъмолчилар ҳуқуқларини ҳимоя қилиш жамиятлари федерацияси матбуот котиби Шерали Сатторовнинг Озодликка айтишича, эълон қилинган истеъмол савати 2020 йилнинг сўнгги икки ойида аҳоли ўртасида Федерация ўтказган ижтимоий сўров натижаларига асосланган.\n“Истеъмол саватини тузишда асосан халқ фикри инобатга олинди, жаҳон тажрибаси ҳам ҳисобга олинди”, деди Шерали Сатторов.\nИстеъмол саватида озиқ-овқат маҳсулотлари ва хизматларнинг айнан 72 тури кўрсатилганини Федерация расмий вакили “бу масалада халқаро тажрибага, илмга асосланилгани” билан изоҳлади.\nШерали Сатторовнинг айтишича, Ўзбекистон истеъмолчилар ҳуқуқларини ҳимоя қилиш жамиятлари федерацияси тузган истеъмол савати жадвали ҳукуматга тақдим қилинди. “Лекин бу ҳужжат тавсия характерига эга, холос, чунки биз жамоат ташкилотимиз”, -деди Федерация расмий вакили.\nҲукумат савати билан жамоат ташкилоти савати ўртасидаги фарқлар\nИстеъмол саватининг ўз версиясини эълон қилган Ўзбекистон истеъмолчилар ҳуқуқларини ҳимоя қилиш жамиятлари федерацияси ўзини ўзи бошқарадиган нодавлат нотижорат ташкилотидир.\nЎзбекистон ҳукумати ҳам (Соғлиқни сақлаш вазирлиги) 2020 йил декабрининг охирида истеъмол саватини эълон қилган эди.\nБу икки сават қиёсланса, баъзи бир фарқлар яққол кўзга ташланади. Масалан, ҳукумат наздида бир киши бир кунда 60 гр мол гўшти еса кифоя қилади. Бу бир ойда 1 кг 800 гр деганидир. Федерация фикрича, бир киши бир ойда 4 кг мол гўшти ейиши керак. Бошқа позициялар бўйича ҳам шунга ўхшаш фарқларни кузатиш мумкин.\nҲукумат тузган истеъмол саватида, федерацияникидан фарқли ўлароқ, шахсий гигиена ва косметика воситалари, хўжалик моллари ҳамда хизматлар назарда тутилмаган.\nҲукумат фикрича, кишининг соғлом яшаб юриши учун 42 турдаги озиқ-овқат етарли, Федерация фикрича, бу кўрсаткич 58 турни ташкил қилади.\nҲукумат тузган истеъмол саватида, федерацияникидан фарқли ўлароқ, товарлар нархлари келтирилмаган. Шунинг учун Озодлик ҳукумат саватида келтирилган 42 турдаги товарнинг умумий нархини ҳисоблаб, 27 475 сўм (бир кунга мўлжалланган) бўлишини ҳисоблаб чиқарган эди.\nФедерация ҳисоб китобича эса, бир ўзбекистонлик бир ойда 58 турдаги озиқ-овқат учун (шахсий гигиена ва косметика воситалари, хўжалик моллари ҳамда хизматлардан ташқари) 1 357 070 сўм ёки кунига 43 302 сўм сарфлаши керак.\nПрезидент Администрацияси ҳузуридаги Иқтисодий тадқиқотлар ва ислоҳотлар маркази директори Обид Ҳакимов ўтган йилнинг ноябрида маҳаллий нашрга берган видеоинтервьюсида "2020 йилда Ўзбекистонда кунига 5,600 сўм ишлаб топган одам камбағал эмас”, деган эди.\nКунига 5600 сўм топган одам камбағал эмас, деган президент иқтисодчиси тармоқда ҳажв қилинмоқда\nМулозим халқаро молия ташкилотлари тилида “қашшоқлик” ифодаси қўлланадиган Ўзбекистондаги камбағалликнинг миллий чегараси ҳақида гапираркан, Жаҳон Банки белгилаган камбағаллик чегарасига нисбатан харид қобилияти паритети айнан 5600 сўмга тўғри келишини айтган, “Агар сиз бир кунда жон бошига 5600 сўмдан кўп даромад қилсангиз, демак, камбағал оилага кирмайсиз”, - деган эди.\nБу гап ижтимоий тармоқда мемга айланди ва ўзбекистонликлар президент маслаҳатчиси ўринбосари даражасидаги амалдорни “реалликдан узилганлик”да айблашди.\nЎзбекистон Республикаси Президенти Шавкат Мирзиёев 2017 йилнинг декабрида Олий Мажлисга йўллаган мурожаатномасида “камбағаллик чегарасини ишлаб чиқиш”нинг бошқа механизми – “истеъмол саватчаси” тушунчасини киритишни таклиф қилар экан, бундай деган:\n“Биз илғор хорижий тажриба асосида аҳолининг муносиб ҳаёт даражаси учун зарур бўлган даромадларни аниқлаш бўйича “истеъмол саватчаси” тушунчасини қонунчиликда мустаҳкамлаш ва уни амалда таъминлаш механизмларини яратишимиз лозим”.\nЛекин ҳанузгача бу масала ҳал бўлган эмас.\nЎзбекистон аҳолиси учун кунлик озиқ-овқат меъёри белгиланди - у 5600 сўмдан 5 баробар кўп\nЎзбекистонда илк бор "Истеъмол савати" тушунчаси жорий қилинади\nЎзбекистон Марказий Осиёдаги энг қиммат мамлакат деб топилди\nЎзбекистон - ўзбекистонликлар учун яшаш қиммат давлат\nOzodlikOnline: Маошингизнинг қанчаси озиқ-овқатга кетади?\nМуфтият: Оч одамни бир кун тўйғизишга 8000 сўм кифоя!


Хави "Барселона"нинг келажаги ҳақида нималар деди » Бугунги футбол янгиликлари Узбекистон ва Жахон футболи спорт 2022\nGoal24.uz » Европа жамоалари » Испания » Хави "Барселона"нинг келажаги ҳақида нималар деди\nХави "Барселона"нинг келажаги ҳақида нималар деди\nУ жамоанинг жорий мавсумдаги ўйинини ҳам юқори баҳолади.\n"Барселона" бош мураббийи Хави жамоанинг янги мавсумдаги истиқболлари ҳақида гапирди. У клубнинг жорий мавсумдаги ўйини ҳақида ҳам гапирди.\n“Биз унвонлар учун курашишимиз керак, аммо сабр қилишимиз керак. Бу мавсумда бизда ғурурланиш учун сабаблар бор эди, лекин имкон қадар тезроқ унутишни истаган лаҳзалар ҳам бўлди. Мисол учун, биз композициянинг таркиби билан боғлиқ муаммоларга дуч келдик.\nЭнди биз Мессисиз яшашга ўрганяпмиз, шунинг учун бизга сабр керак бўлади. "Барса" кучлироқ бўлиши керак, шунинг учун биз таркибни кучайтириш устида ишлаймиз, шунингдек, дадилроқ футбол кўрсатишга ҳаракат қиламиз.\nЛекин энг муҳими, биз реалист бўлиб, ўз устимизда ишлаш учун кўп вақт сарфлашимиз керак», - деди Хави.\n"Барселона" бу мавсумда Ла Лигада пешқадам "Реал"дан 15 очко ортда қолиб, иккинчи ўринда бормоқда.


07 май 2021, Тошкент вақти: 03:27\nЖаҳоннинг айрим давлатларида чўчқа гриппининг олдини олиш мақсадида бу ҳайвонларни дезинфекция қила бошладилар.\nАйни пайтда айрим расмийлар ушбу вирус тарқалиши борасида янграётган огоҳлантиришлар жамоатчилик орасида ваҳима келтириб чиқармаслигининг олдини олмоқда.\nМексика ҳукумати мамлакатда аниқланган ва “Чўчқа гриппи” деб номланаётган касалликдан 100дан зиёд фуқаро нобуд бўлганини эълон қилгандан сўнг, жаҳон бўйлаб тиббиёт мутассадилари унга қарши кураш йўлларини ахтаришга киришдилар.\nЖаҳон соғлиқни сақлаш ташкилотининг билдиришича, аниқланган янги касаллик грипп вирусининг H1N1 шакли бўлиб, у қушлар, чўчқа ва одамларда учрайдиган вируснинг аралашмасидир. A/H1N1 номини олган бу вирус одамдан одамга йўтал ва акса уриш пайтида осонликча юқиши мумкин.\nИситма чиқиши, мушакларда оғриқ пайдо бўлиши, томоқ оғриши ва қуруқ йўтал тутиши мазкур вирус келтириб чиқарган касалликнинг дастлабки симптомларидир. Бундан ташқари¸ бу вирусни юқтириб олган кишиларда кўнгил айниш ва ич кетиш ҳолатлари ҳам кузатилган.\nЖаҳон соғлиқни сақлаш ташкилотига кўра, янги вирус ўз кўринишини ўзгартириши мумкин ва унинг кейинчалик қанчалар хатарли бўлишини аниқлашнинг ҳозирча имкони йўқ.\nШу кунга келиб “Чўчқа гриппи” деб номланаётган бу вирусга қарши вакцина топилмаган. Мавжуд вакциналарнинг бу вирусга қарши қанчалик кураша олиши ҳам кўпчилик мутахассисларга маълум эмас.\nБироқ¸ маълумотларга кўра, ҳозирча Tamiflu ва Relenza вакциналари “Чўчқа гриппи” билан касалланган одамларни даволашда яхши восита эканини исботламоқда. Жаҳон соғлиқни сақлаш ташкилоти эса махсус вакцина ишлаб чиқариш ҳаракатлари бошлаб юборилганини маълум қилди.\n“Чўчқа гриппи”нинг эпицентири 20 миллион киши яшайдиган Мексико шаҳридир. Шу кунгача мазкур шаҳарда 1300 киши ушбу вирусни юқтиргани аниқланган.\nАйрим мутахассисларининг фикрича, маҳаллий шифокорлар янги вирусни аниқлагунча, мазкур касаллик эпидемияга айланишга улгуриб бўлган.\nЯкшанба куни чиқиш қилган Мексика президенти Фелипе Калдерон фуқароларни тинчлантиришга уринди:\n- Биз жиддий, бироқ вақтида чоралар кўрилса¸ даволаса бўладиган касалликка дуч келмоқдамиз. Мексикада дори-дармон етарлича. Яна бир бор таъкидлайман, бу даволаса бўладиган касаллик. Уни даволаш учун дориларимиз ҳам етарлича, деди Мексика президенти.\nОлимлар бир неча йиллар мобайнида “чўчқа гриппи деб” ном олган вирус ёки парранда гриппи тобора ривожланиб одамдан одамга ўтадиган янги хафвли вирусга айланиб кетиши мумкинлиги тўғрисида огоҳлантирган эди.\nАйни пайтда Испания Соғлиқни сақлаш вазирлиги яқинда Мексикадан келган фуқарода “Чўчқа гриппи”, деб номланаётган вирус аниқланганини эълон қилди.\nЖаҳон соғлиқни сақлаш ташкилоти одамдан одамга юқиши мумкин бўлган бу тоифа грипп вирусининг тарқалиши инсоният учун хавфли экани ва вазият назорат қилиниши шартлигини билдирмоқда.


Парижлик даҳо (Клод Дебюсси) - www.ziyouz.uz\nБош саҳифа Илм ва фанСанъатПарижлик даҳо (Клод Дебюсси)\nЖаҳон мусиқаси тарихида ёрқин из қолдирган француз композитори Клод Дебюсси ижодий анъанани янги босқичга олиб чиққан машҳур мусиқа намояндаларидан биридир. Унинг ижоди ХIX-XX асрлар оралиғида дунё мусиқасида янги даврнинг бошланишига сабаб бўлиб, сўнгги романтизмдан импрессионизм оқимига ўтувчи кўприк вазифасини бажарган.\nК. Дебюсси 1862 йилнинг 22 августида Париж яқинидаги Сен-Жермен-ан-Ле шаҳарчасида дунёга келди. Бўлажак бастакор мусиқа билан жуда эрта шуғуллана бошлади. Болалик чоғида фортепиано чалишни ўрганиб, 1872 йилда Париж консерваториясида мусиқий таълимини давом эттирди. 1880 йилда профессор Эрнест Гиро раҳбарлигида ижод билан жиддий шуғуллана бошлади.\nЎқиш йилларида Дебюсси жаҳон мусиқа тарихини ўрганар экан, классик ва романтик композиторлар ижоди ҳамда рус композиторлик мактаби анъаналари билан яқиндан танишди. Дастлабки асарларини шу анъаналарга таяниб яратди. Қолаверса, устозлари ундан академик мусиқанинг қонуниятларига тўлиқ амал қилишни талаб этишарди. Аммо у мустақил ҳолда бошқа асарлар ёзишни истар, ўзи ёзган асарларидан кўнгли сира тўлмасди. Устозларига қаршилик билдиришга ботина олмаган Дебюсси ўзининг оригинал услуби ва мусиқий тилини излашда давом этади. Шу боис, Дебюсси ҳамда консерватория профессорлари орасида тез-тез ижодий масалаларда турли келишмовчиликлар юзага келиб турарди.\nЁш композитор консерваторияни битиргач, Италияга ижодий сафар қилади. У ерда Ҳайнриҳ Ҳайне асари асосида “Зулейма” симфоник қасидасини, Ботичелли асари асосида “Баҳор” сюитасини ёзди ва уларни Парижга жўнатди. Дебюссининг ижодини кузатиб, қалбида ҳадик пайдо бўлган академиклар унинг оҳангларида импрессионизм оқими борлигини башорат қилишди ва уни жиддий равишда огоҳлантиришди.\nУнинг мазкур асарлари ҳақида ўша давр танқидчилари томонидан тақриз ёзилиб, шундай фикр билдирилади: “Шубҳасизки, Дебюсси ўз мусиқаларида жуда ғалати ва ноодатий чизгиларни излашга интилмоқда. Шу билан бирга, у мусиқий бўёқни ҳаддан ташқари чуқур ҳис этади. Бу эса унинг тасвир ҳамда шакл аниқлиги ва муҳимлигини унутишига олиб келяпти. У импрессионизмдан эҳтиёт бўлиб, ундан сақланиши жоиз”.\nУшбу тақриз 1886 йилда ёзилган бўлиб, ундаги “импрессионизм” сўзи айнан мусиқа санъатига қарата айтилган. Айтиш жоизки, бу даврга келиб, импрессионизм бадиий оқим сифатида тасвирий санъат соҳасида шаклланиб бўлган эди. Мусиқа санъатида эса импрессионизм ҳали мавжуд эмасди. Дебюсси эса ўз изланишлари билан бу янги услуб юзага келишининг энг бошида турган эди. Дебюссининг кейинчалик ижодий ҳамфикрига айланган композитор Эрик Сатининг у ҳақида ёзган “Клод Дебюсси” мақоласида “Биз аллақачонлар Клод Моне, Сезанн, Тулуз-Лотрек сингари рассомлар ижодида кузатган тасвирий воситаларни нима учун мусиқада қўлламаганмиз? Ахир уларда чинакам ифодавийлик бор, нима учун бундай воситани мусиқага олиб кириб бўлмаслиги керак?”, дея унинг ижодий қарашларини қўллаб-қувватлаган эди.\n1880 йилнинг охирида Дебюсси Эрнест Шоссон исмли мусиқа ихлосманди бўлган бадавлат инсон билан танишади. Эрнест Шоссоннинг ижодий муҳитида машҳур композиторлар Габриэль Форе, Исаак Альбенис, скрипкачи Эжен Изаи, хонанда Полина Виардо, ёзувчи Иван Тургенев, мусаввир Клод Моне сингари санъаткорлар меҳмон бўларди. Дебюсси мана шундай таниқли санъаткорлар билан ижодий мулоқотда бўлади. Айнан шу ерда шоир Стефан Малларме ҳамда ёзувчи Эдгар По билан танишиб, уларнинг ижоди билан яқиндан танишади.\n1891 йилда Дебюсси ижодий камолотига, мусиқада ўз йўлини топишига туртки берган инсонни учратади. Бу пианиночи ва композитор Эрик Сати эди. Бу ижодкорнинг мусиқий билим, янгича ва оригинал мушоҳадаларга эгалиги, одатдан ташқари импровизацияга мойиллиги Дебюсси эътиборини ўзига жалб этади. У яратган фортепиано ҳамда вокал асарлардаги новаторлик сифатлари Дебюссини қизиқтириб қўяди.\nБу икки композитор орасидаги ўзига хос ижодий муносабат ХХ аср бошида юзага келган Франция мусиқа маданиятининг янги қиёфасини белгилаб берди. Негаки, Эрик Сати сингари мустақил ва эркин, ҳеч қандай академик оқимларга бўйсунмаган ижодкор билан танишув унга катта таъсир кўрсатиб, дурдона ижодий фикрларига қанот бағишлади. Бунга қадар Дебюсси атоқли немис композитори Вагнер ижодига кучли эътиқод билан қараган бўлса, энди уни рад эта бошлайди.\nБундай ўзгаришнинг натижаси ўлароқ, шу давргача ёзган барча асарларини бир четга суриб, 1893 йилда янгича услубга асосланган “Пеллеас ва Мелисанда” номли операсини ёзди.\nОрадан бир йил ўтиб, Дебюсси ўзининг машҳур “Фавннинг тушдан кейинги ҳордиғи” номли симфоник асарини ёзади. Шоир Стефан Малларменинг асари асосида яратилган симфония унинг ижодидаги ҳақиқий шедеврга айланди. Фавн – бу афсонавий-илоҳий жонзот. У ниҳоятда раҳмдил ва одамзотга эзгулик олиб келадиган мавжудот бўлиб, гўзал афсонавий фаришталар суҳбатига интилади. Дебюссининг ушбу сюжет асосида ёзган асари мусиқа санъатида импрессионизм оқимининг қарор топганидан дарак берди.\n“Фавннинг тушдан кейинги ҳордиғи” асари балет санъатида ҳам импрессионизм тамойилларининг ривожланишига асос бўлди. Дебюссининг бу асарини саҳнага олиб чиқишда машҳур мусаввир Лев Бакст афсонавий қаҳрамон Фавн учун оригинал саҳнавий кийим ясайди. Балет раққослари ҳам классик принциплардан чекиниб, импрессионизм руҳини ифодалайдиган ижодий изланишлар олиб бордилар. Композитор “Камма”, “Ўйинчоқлар қутиси”, “Ўйинлар” балетларини ёзиб, бу йўналишда ҳам ўзлигини намоён қила олди.\nҲозирги даврга келиб, импрессионизм мусиқа санъатининг ажралмас йўналишларидан бирига айланиб улгурди. Клод Дебюсси, Эрик Сати, Морис Равель сингари композиторлар мусиқий импрессионизмнинг асосчилари ва илк намояндалари сифатида эътироф этилади. Албатта, ҳар қандай янги йўлни бошлаш ва унга тамал тоши қўйиш ҳаётда ҳам, ижод дунёсида ҳам осон бўлмаган. Дебюсси эса ўзининг юксак иқтидори боис бундай мураккаб ишни муваффақият билан уддалади ва санъат соҳасидаги тараққиётнинг янги босқичини очиб берди.\nЎзбекистон давлат консерваторияси “Бастакорлик ва чолғулаштириш” кафедраси мудири\n← Аввалги Аввалги Ш. Турсун ўғли. Умрини ёниб, ёқиб ўтқазган шоир (Владимир Маяковский)\nКейинги → Кейинги: Аҳмаджон Мелибоев. Бола тарбиясига яширинган даромад